ئه‌م بڕیاره‌ی سه‌رۆک ئۆباما له ڕۆژی هه‌ینی ڕێگا خۆش ده‌کات که وڵاته یه‌کگرتووه‌کانی ئه‌مه‌ریکا له کۆتایی مانگی شه‌شه‌وه سزا بخاته سه‌ر ئه‌و بانکه بیانیانه‌ی که کاری گواستنه‌وه‌ی پاره‌ی په‌یوه‌ست به کڕینی نه‌وت له‌گه‌ڵ بانکی ناوه‌ندی ئێراندا بکه‌ن.\nئه‌م هه‌نگاوه‌ی وڵاته یه‌کگرتووه‌کانی ئه‌مه‌ریکاش هاوکاته له‌گه‌ڵ ئابلوقه‌ی وڵاتانی ئه‌وروپا بۆ کڕینی نه‌وتی ئێران، هه‌نگاوه‌کانیش به‌مه‌به‌ستی فشار خستنه سه‌ر تارانه تا ده‌ستبه‌رداری به‌رنامه‌ی گومانباره ناوکییه‌که‌ی بێت. تاران سوره له‌سه‌ر ئه‌وه‌ی به‌رنامه‌که‌ی به مه‌به‌ستی ئاشتییه.\nبه پێی یاسای ئه‌مه‌ریکا ده‌بوایه به‌ڕێز ئۆباما تا ڕۆژی هه‌ینی بێڕیاری له‌سه‌ر ئه‌وه بدایه که ئایه نه‌وتی جیهان له ئاستی پێویست دایه که ڕێژه‌ی کڕینی نه‌وت له ئێران که‌م بکرێته‌وه. شایانی باسه ئێران سێیه‌م گه‌وره‌ترین به‌رهه‌م هێنه‌ری نه‌وته له جیهاندا، که ڕۆژانه‌ی 2 ملیۆن و 5 سه‌د هه‌زار به‌رمیله نه‌وت ڕه‌وانه‌ی وڵاتانی بیانی ده‌کات. کڕیاره گه‌وره‌کانی نه‌وتی ئێرانیش بریتین له‌م وڵاتانه ، چین، کۆریای باشور، هندستان، فه‌ڕه‌نسا، به‌ریتانیا، ئیسپانیا، یۆنان و ئیتالیا.


له ساڵیادی له دایك بونیدا: گۆڕاوم – Knwe.org\nسەرەکی » هەمەڕەنگ » له ساڵیادی له دایك بونیدا: گۆڕاوم\nله ساڵیادی له دایك بونیدا: گۆڕاوم\nگۆرانی بێژی به‌ناوبانگی به‌ریتانی و جیهانی ئه‌دێل له ساڵیادی له دایكبونیدا، چه‌ند وێنه‌یه‌كی ڕه‌ش وسپی هاوشێوه‌ی ساڵانی 60 كانی بڵاوكرده‌وه له په‌ڕه‌ی خۆی له ئه‌نستگرام و راشیگه‌یاند كه گۆڕاوه.\nووتیشی، له‌گه‌ڵ تێپه‌رێنی كات و ئاڵۆزییه‌كان، به‌ڵام ژیان به‌رده‌وامه، روونیشیكرده‌وه، كه له بنه‌ڕه‌ته‌وه گۆڕاوه دوای بونی به 31 ساڵ، ووتیشی هه‌موو شتێك له پێناو خومدا ده‌كه‌م و بۆ خۆم ئه‌ژیم .\nجێی ئاماژه‌یه ئه‌دیڵ كه خاوه‌نی هه‌وادارێكی زۆره له جیهاندا به‌هۆی گۆرانیه‌كانیه‌وە چه‌ندین خه‌ڵاتی جیهانی به‌ده‌ست هێناوه، له ماوه‌ی رابردوودا له سیمون كونیكی هاوڕیی جیابۆوه,


كۆمه‌ڵی ئیسلامی سكاڵا دژی به‌ڕێوه‌به‌ری نووسینگه‌ی كۆمیسیۆن له سلێمانی تۆمارده‌كات\nكامه‌ران فه‌تاح نوێنه‌ری ڕێگه پێدراوی لیستی 104ـی كۆمه‌ڵی ئیسلامی سكاڵا دژی هاوڕێ تۆفیق" به‌ڕێوه‌به‌ری گشتی نووسینگه‌ی سلێمانی كۆمسیۆنی باڵای هه‌ڵبژاردنه‌كان تۆمار ده‌كات، به‌هۆی ئه‌وه‌ی ناوبراو فه‌رمانی ڕاگرتنی پڕۆسه‌ی دابه‌شكردنی كارتی ئه‌لیكترۆنی ده‌نگدانی له‌سه‌رجه‌م ناوه‌نده‌كانی سه‌ر به‌پارێزگای سلێمانی ده‌ركردووه.\nبه‌پێی سكاڵاكه‌ی لیستی كۆمه‌ڵ ئه‌و هه‌نگاوه‌ی هاوڕێ تۆفیق به‌ر له‌ته‌واو بوونی ماوه‌ی دیاریكراو بووه بۆ دابه‌شكردنی كارته‌كان كه ده‌كاته ئێواره‌ی ڕۆژی چوارشه‌ممه، ئه‌مه‌ش به‌پێچه‌وانه‌ی ڕێنماییه‌كانی كۆمیسیۆن كه‌ماوه‌ی دابه‌شكردنی كارتی ئه‌لیكترۆنی بۆ كۆتایی ڕۆژی پێنج شه‌ممه درێژكردۆته‌وه.\nله‌سكاڵاكه ئاماژه به‌وه‌شكراوه ئه‌و هه‌نگاوه‌ی به‌ڕێوه‌به‌ری گشتی كۆمیسیۆن پێشێلكردنی ئاشكرای بڕیاره‌كه‌ی كۆمیسیۆنه‌و ده‌شبێته هۆی بێبه‌شبوونی به‌شێكی زۆر له‌ده‌نگده‌ران له‌پڕۆسه‌ی هه‌ڵبژاردن، داواشیكردووه كۆمیسیۆن به‌په‌له هه‌نگاوی یاسایی و ئیداریی پێویست بۆ سزادانی ناوبراو بگرێته‌به‌ر.


ئەڵمانیا: رێز لە مافی تورکەکان دەگرین لە بڕیاردانیاندا سەبارەت بە دەستوری وڵاتەکەیان\nی مانگی چوار ١٧, ٢٠١٧\nڕاوێژکاری ئەڵمانیا ئەنگێلا مێرکڵ و وەزیری دەرەوەی ئەڵمانیا سیگمار گابرێل وتیان حکومەتی ئەڵمانیا ئاگاداری ئەنجامە سەرەتاییەکانی دەنگدانەکەی تورکیایە سەبارەت بە هەموارکردنەوەی دەستوور و ڕێز لە مافی هاوڵاتیانی تورکیا دەگرین لە بڕیاردانیاندا سەبارەت بە دەستووری وڵاتەکەیان\nدوو کاربەدەستەکەی ئەڵمانیا لە بەیاننامەیەکدا ڕایانگەیاند " گەلی تورکیا داواکران دەنگ بدەن بۆ گۆڕینی دەستووری تورکیا، حکومەتی ئەڵمانیا ئاگاداری ئەنجامە سەرەتاییەکانی هەموارکردنەوەکەیە و ڕێز لە مافی تورکەکان دەگرێت لە بڕیاردانیاندا سەبارەت بە دەستووری وڵاتەکەیان."\nوتیشیان " ئەنجامەکان لەیەک نزیکەکان دابەشکارییەکی قووڵ دەردەخەن لە کۆمەڵگەی تورکیدا و سەرکردایەتی تورکیا و سەرۆکی تورکیا بەرپرسیارییەتێکی گەورەیان لەبەردەمدایە."\nمێرکڵ و گابرێل وتیان حکومەتی ئەڵمانیا وا چاوەڕێی حکومەتی تورکیا دەکات کە " گفتوگۆیەکی ڕێزدارانە" ئەنجام بدات لەگەڵ هەموو لایەنەکانی کۆمەڵگەی تورکیدا و هەروەها لەگەڵ هەموو لایەنەکانی تردا دوای دەنگدانەکەی هەموارکردنەوەی دەستووری تورکیا.


کژار کوشتنی چوار ژنی ئەفغانستانی شەرمەزار دەکات - Aryen News\nکژار کوشتنی چوار ژنی ئەفغانستانی شەرمەزار دەکات\nتشرینی دووه‌م 9, 2021 تشرینی دووه‌م 9, 2021\nکۆردیناسیونی کۆمەڵگای ژنانی ئازادی ڕۆژهەڵاتی کوردستا–کژار، لە میانەی ڕاگەیاندراوێکەوە کوشتنی چوار ژنی ئەفغانستانی شەرمەزار دەکات. کژار بانگیش لە ڕای گشتی و یەکسانیخوازان سەبارەت تۆندوتێژی لە ئەفغانستان، ئێران و رۆژهەڵاتی کوردستان هەستیار و کاردانەوەیان هەبێت.\nکۆردیناسیۆنی کۆمەڵگای ژنانی ئازادی ڕۆژهەڵاتی کوردستان-کژار سەبارەت بە کوشتنی چوار ژنی ئەفغانستانی لە ڕۆژانی ڕابردوودا ڕاگەیاندراوێکی بڵاو کردەوە و تیدا بانگی تێکۆشانی هاوبەش لە ژنان دەکات.\nکژار لە ڕاگەیاندراوەکەیدا تیشکی خستووەتە سەر رەوڵی ژن لە بۆنیات نانی شارستانیەت و پێشکەوتنەکانی کۆمەڵگای مرۆڤایەتی و نووسیوویەتی: ژنان بەردەوام بەشداری تێکوشانەکان بۆ سەقامگیری ژیانی ئازاد و یەکسان لە کۆمەڵگادا بوون، لە بەرانبەر دەسەڵاتی شەڕخواز و پیاوانەدا هەڵویستیان هەبوو و بێ دەنگ نەبوون.\nلە بەردەوامی ڕاگەیاندراوەکەیدا،کۆردیناسیۆنی کژار،هێرش کردن و تۆندوتیژی سەر ژنان لە چوار چێوەی بەرژەوەندی سیتەمی سەرمایەداری جیهانی پیاوتەوەردا دەنرخێنێت و دەلێت: “لە سیتەمی مۆدرنیتەی سەرمایەداری بۆ ئەوەی نرخەکانی کۆمەڵگا لە ناو برێت ژنان دەکرێنە ئامانج. لە بەر ئەوەی ژنان بۆ بەدەست خستنی مافە زەوتکراوەکانی خۆیان پیداگریان کردووە، بەردەوام هێرش دەکرێتە سەریان.”\nهەروەها کژار تیشکی خستووەتەسەر تێکوشانەکانی ڕێبەری گەلی کورد عەبدوللا ئۆجالان بۆ لە پێناو ئازادی ژنان و دەشڵێت؛ رێبەر ئاپۆ بە تیکوشانی خۆی زهنیەتی دەسەڵاتخواز پیاوتەوەری پووچەڵکردەوە و لە ئیستادا ژنان پێشەنگایەتی تێکوشان بۆ خۆڵقاندنی ژیانی ئازاد بە رەنگ و دەنگی ژنانەوە دەکەن. ژنان بەردەوام بۆ پاراستنی نرخەکانی کۆمەڵگا و دەستکەوتەکانی خۆیان قوربانیان داوە،جەخت دەکاتەوە کە سەدەی ٢١ سەدەی ئازادی ژنە.”\nلە بەشێکی دیکەی ڕاگەیاندراوەکەی کژاردا، هێرش و تۆندوتیژی سەر ژنان لە ئاستی جیهان بە تۆندی شەرمەزار کراوە و هاتووە؛بە هاتنە سەرکاری ئیبراهیم رەئیسی وەک سەرۆکۆمار ئێران، ڕیژەی تۆندوتیژی و کوشتنی ژنان لە ئێران و رۆژهەڵاتی کوردستان زیادی کردووە، ژنان بە هەموو شیوەیەک لە کایەکانی ژیان و کۆمەڵگادا پەراوێز دەخرێن.\nلە لایەکی دیکەوە لە ئەفغانستان بە هاتنەوەی تاڵیبان،ژنانی ئەفغانستانی رۆژانی رووبەرووی تۆندوتیژی و کوشتن دەبنەوە،ژیان بۆ ژنان لەو وڵاتە دژوارتر بووەتەوە،ژنان لە تەمەنی بچووکدا لە گەڵ پیاوانی بە ساڵاچوو هاوسەرگیریان پێ دەکرێت،لە دواین هێرش بۆ سەر ژنان لە ئەفغانستان، چوار ژن لە هێرشێکی چەکداریدا کوژران،کژار بە تۆندی ئەو تاوانە شەرمەزار دەکات.\nکۆردیناسیۆنی کۆمەڵگای ژنانی ئازادی رۆژهەڵاتی کوردستان دەلێت؛ لە چوار لای جیهانەوە ژنان رووبەرووی تۆندوتیژی سیستەماتیک دەبنەوە،بۆیە بانگ لە هەموو ژنان لە ئاستی جیهان، ئێران و رۆژهەڵاتی کوردستان دەکەین، تێکوشانی هاوبەشیان بۆ بۆنیات نانی کۆمەڵگای ئازاد و یەکسان فراونتر بکەن.\nوتەبێژی بزووتنەوەی ئاشتیی بەلجیکا داوا دەکات پەکەکە لە لیستی تیرۆر دەربخرێت\nلە سەقز بەسەدان هێکتار لە زەوییەکشتوکاڵییەکان بەهۆی لافاوەوە زیانیان بەرکەوتوە\nنووسەرێکی ئەمریکایی: ئەردۆغان و ئاکەپە پاڵپشتی تیرۆرن، دەبێ پەکەکە لە لیستی تیرۆر دەربهێندرێت\nئەلێکسیا پۆتیاسی ئیسپانی خەڵاتی باشترین یاریزانی ژنی بۆ ساڵی ٢٠٢١ بردەوە\nهەپەگە: گەریلاکانی یەژاستار زەبریان لە سوپای داگیرکەری تورکیا وەشاند\naryen tv تشرینی دووه‌م 21, 2021 تشرینی دووه‌م 21, 2021\naryen tv تشرینی دووه‌م 14, 2021 تشرینی دووه‌م 14, 2021


بەرهەم ساڵح: هەڵبژاردنەکانی داهاتو چارەنوسسازو یەکلایکەرەوەیە\nد. بەرهەم ساڵح، سەرۆک کۆماری عێراق ده‌ڵێت، هەڵبژاردنەکانی داهاتو چارەنوسسازو یەکلایکەرەوەیە، بۆیە گرنگییەکی زۆری ھەیە. ئاماژه بۆ ئه‌وه‌ش ده‌كات كه هەڵبژاردنەکان تاقیکردنەوەیەکی گرنگیشە بۆ راستکردنەوەی پرۆسەی دیموکراسی‌و ئایندەی وڵات.\nئاوێنه: د. بەرهەم ساڵح ئەمڕۆ سێشەممە لەکۆشکی سەلام لەبەغدا کۆبونەوەیەکی بەرفراوانی ئەنجامدا لەبارەی چاودێریکردنی هەڵبژاردنی پێشوەختەی ئەنجومەنی نوێنەران کە تێدا ھەریەک لەجێگری سەرۆکی لیژنەی یاسایی پەرلەمان و جێگری سەرۆکی نێردەی نەتەوە یەکگرتووەکان بۆ عێراق و سەرۆکی ئیداری هەڵبژاردنی کۆمیسیۆنی هەڵبژاردنەکان و ھەردوو سەرۆکی سەندیکای پارێزراوان و رۆژنامەنووس و سەرۆکی یەکێتی یاساناسان و ژمارەیەک تۆڕی چاودێری هەڵبژاردن و رێکخراوەکانی کۆمەڵگەی مەدەنی ئامادەی بوون.\nھەر لەکۆبوونەوەکەدا سەرۆک کۆمار رایگەیاند، "هەڵبژاردنەکانی داهاتوو چارەنووسساز و یەکلایکەرەوەیە، بۆیە گرنگییەکی زۆری ھەیە، بەتایبەتی کە دوای داواکاری جەماوەری و کۆدەنگی نیشتمانی ھات بۆ کۆتایی ھێنان بە دۆخی نەخوازروای وڵات، ھەروەھا تاقیکردنەوەیەکی گرنگیشە بۆ راستکردنەوەی پرۆسەی دێموکراسی و ئایندەی وڵات، ھاوکات ئاماژەیکرد بەوەی یەکێک لە هۆکارەکانی ئەو بارگرژییە سیاسییەی وڵات دەگەڕێتەوە بۆ بوونی کەموکورتی لە پرۆسەی هەڵبژاردن و ھەرئەوەش بووەتەوە ھۆی ئەوەی ھەڵبژاردن شەرعییەت لەدەستدا لەلای هاووڵاتیانی عێراق."\nلە بەشێکی دیکەی کۆبوونەوەکەدا سەرۆک بەرھەم جەختیکردەوە لەگرنگی گەڕاندنەوەی متمانەی دەنگدەران بە پڕۆسەی هەڵبژاردنەکان و دڵنیابوون لەبەشداری بەرفراوانی خەڵک وەک کارێکی سەرەکی و لە پێشینە، تاوەکو هەڵبژاردنەکان رێڕەوی راستەقینەی ئاشتیانەی گۆڕانکاری و چاکسازیی و راستکردنەوەی دۆخی گشتی وڵات بێت و ھاوکات پشتیوانی بکات لە پرۆسەی دێموکراسی لە وڵات، کەبەهۆی پێشێلکارییەکان لە پرۆسەکانی هەڵبژاردنی پێشوو متمانەی نەماوە، ئاماژەشیدا بەپێویستی گەڕاندنەوەی دەسەڵات بە عێراقییەکان لە دەربڕینی خواستی ئازادانەی خۆیان وەک بنەمای شەرعی بۆ حوکمڕانی. سەرۆک بەرھەم وتیشی بەدیهێنانی ئەمە لە رێگەی سەرکەوتنی هەڵبژاردنەکانەوە دەبێت لەسەر بنەمای پاکوبێگەردی، ھەروەک دەبێتە هۆی بەهێزکردنی بنەماکانی سیستەمی دیموکراتی، هەموو ئەمانەش مافێکی نیشتمانییە ناکرێت پشتگوێ بخرێت.\nلە تەوەرێکی دیکەی کۆبوونەوەکەدا سەرۆک کۆمار جەختیکردەوە کە "ھێنانەدی ئەو داواکارییە رەوایە بەرپرسیارییەتییەکەی لە ئەستۆی هەمووانە، لە حکومەت و ئەنجومەنی نوێنەران و هێزە سیاسییەکان کە لە پێکهێنانی ئەم حکوومەتە دا بەشداربوون و پشتیوانی لە ئامانجی سەرەکی دەکات بۆ رێکخستنی ئەنجامدانی هەڵبژاردنی پێشوەختە، لە پێناو راستکردنەوەی هەڵە و کێشە و قەیرانە کەڵەکەبووەکان، بۆیە پێویستە دان بنین بەوەی کە کێشەی گەورەمان ھەیە و پێویستە چارەسەری ریشەیی بۆ بدۆزینەوە، ھەروەھا ئاماژە بە گرنگی رۆڵی کارا و و جددی نەتەوە یەکگرتووەکانی کرد لە چاودێریکردنی هەڵبژاردنەکان و هەروەها رۆڵی گرنگی رێکخراوەکانی کۆمەڵگەی مەدەنی و تۆڕەکانی چاودێری لە سەرانسەری وڵاتدا بە گرنگ وەسفکرد، بۆ بەھێزکردنی بەشداری بەرفراوانی خەڵک و مسۆگەرکردنی پاکوبێگەردی و دادپەروەری ھەڵبژاردنەکان."


بەشير حەداد: كازمى بەڵێنى ناردنى موچەى داوە\nبەشير حەداد جێگرى سەرۆكى پەرلەمانى عێراق ڕایگەیاند، مستەفا كازمى سەرۆكوەزيرانى عێراق بەڵێنى چارەسەركردنى كێشەكانى لەگەڵ هەرێم و ناردنى موچەى فەرمانبەران داوە، سەرچاوەيەك ئاماژەى بەوەداوە كە كازمى ڕەزامەندى نيشانداوە لەسەر ناردنى 400 مليار دينارى موچەى فەرمانبەران بۆ مانگى نیسانى 2020.\nبەشير حەداد، جێگرى سەرۆکى پەرلەمانى عێراق لەلێدوانێكى رۆژنامەوانيدا ئاماژەى بەوە کرد، بەم نزيكانە وەفدێكى هەرێمى كوردستان سەردانى بەغدا دەكات بۆ تەواوكردنى گفتوگۆى نێوان هەردولا و ئەو ئەنجامانەى ليژنە هاوبەشە هونەريەكان پێى گەيشتون.\nرونيشيكردوەتەوە، هەروەها مستەفا كازمى سەرۆكوەزيران بەڵێنى داوە كە سەرجەم كێشە هەڵپەسێردراوەكانى نێوان بەغدا و هەولێر چارەسەر بكرێن و هەروەها موچەى فەرمانبەران بنێرێت، بۆيە هيوادارين كە پێش جەژن وەك نيازپاكيەك بۆ چارەسەركردنى كێشەكان موچە بنێرێت.\nهاوکات سەرچاوەيەكى ئاگادار لە ئەنجومەنى وەزيرانى هەرێم رایگەیاند، كازمى بەشێوەيەكى مەبدەئى ڕەزامەندى دەربڕيوە لەسەر ناردنى بڕى 400 مليار دينارى موچەى فەرمانبەرانى هەرێمى كوردستان، بەڵام تائێستا ڕەزامەنديەكە نەچوەتە قۆناغى جێبەجێكردنەوە.\nسەرچاوەكە باسى لەوەشكردوە، تائێستا هەرێم پارەكەى بەدەست نەگەيشتوە، هەروەها دياريش نييە كە ئەو بڕە پارەيە بەردەوام و بەشێوەى مانگانە دەنێردرێت ياخود نا، هەروەها بڕە پارەكەش كەمترە لەو بڕەى حكومەتى پێشوو دەينارد كە 452 مليار دينار بوو.


رێگاي ئێوه ئابوري » کێشەی دابەشكردنی نەوت لەکوردستان\nکێشەی دابەشكردنی نەوت لەکوردستان\nئەنجومەنی وەزیرانی هەرێم لەبەرواری 4\_9\_2019 كۆبۆوە، كە تێیدا سەرۆكی ئەنجومەنی وەزیران وەزارەتە پەیوەندیدارەكانی ڕاسپارد، كە پێش هاتنی وەرزی زستان نەوتی سپی بەسەر هاوڵاتیانی هەرێمی كوردستان دابەشبكرێت، كە سەرەتا لە ناوچە شاخاوییەكان دەستپێبكرێت 46 .ڕۆژ تێدەپەڕێت بەسەر بڕیارێكی ئەنجومەنی وەزیراندا بۆ دابەشكردنی نەوتی سپی بەسەر هاوڵاتییاندا، بەڵام تاكو ئێستا ئەم بڕیارە جێبەجێنەكراوە. هاوڵاتییان هیتەر یان زۆپا و گەرمكەرەوەی جیاواز بەكاردەهێنن، بەڵام هێشتا دابەشكردنی نەوت دەستیپێنەكردووە.\nلەئێستادا لەشاری سلێمانی نرخی بەرمیلێك نەوتی سپی بەغداد بە 135 هەزار دینارە، بەرمیلێك نەوتی سپی بازیان بە 130 هەزار دینارە، و بەرمیلێك نەوتی سپی كەركوك بە 125 هەزار دینارە. لەناوچە شاخاوییەكان جیاواز لەناو شارەكان لەسەرەتای مانگی دەوە كەشەكەیان ساردی كردووە، بەنمونە پێنجوێن نزیكی مانگێكە شەوان هیتەر یان زۆپا بۆ خۆگەرمكردنەوە بەكاردەهێنن.\nلەماوەی چەند ساڵی ڕابردوودا هەرێمی كوردستان بۆ دابەشكردنی نەوتی سپی پشتی بەحكومەتی ئێراق بەستووە، كە ڕۆژانە چەند تەنكەر نەوتێكی بۆ بنێرێت و بەسەر هاوڵاتییاندا دابەشیبكات، بۆیە ئەمساڵیش هاوشێوەی پێشتر حكومەتی هەرێم چاوەڕێی حكومەتی عیراق دەكات، كە نەوتی بۆ بنێرێت.\nلەوبارەیەوە كەریم عەلی سەرۆكی لیژنەی پیشەسازی و سەرچاوە سروشتییەكان لەئەنجومەنی پارێزگای سلێمانی وتی: حكومەتی ئێراق وەك خێرێك بەشە نەوتی سپی بۆ هەرێمی كوردستان دەنێرێت و بەهاوڵاتی دەفرۆشرێتەوە، ئەمەش ناتوانرێت بەتەواوی پشتی پێببەسترێت، چونكە ئەو بەشە نەوتە دیاریكراو نییە و مانگانە یان ساڵانە دەگۆڕێت. تاكو ئێستا ڕوون نییە كەی ئەم بەشە نەوتە لە ئێراقەوە دێت یان چۆن دێت، بەڵام ئەوەی بیستبێتیان لەمانگی یازدەوە دەست بەناردنی دەكەن.\nنرخی نەوت سپی لەساڵی پاردا گەیشتە 165 هەزار دینار، بەڵام ئەم نرخە بەهۆی ئاسایی بوونەوەی دۆخی كوردستان و دابەشكردنی نەوتی سپی بەسەر هاوڵاتییاندا ئەم نرخە دابەزییەوە، لەئەمساڵیشدا پێناچێت نرخ زیاتر بەرزبێتەوە، بەهۆی ئەوەی هەم حكومەتی هەرێم و هەم حكومەتی ئێراق نیازی دابەشكردنی نەوتی سپییان هەیە.\nكامەران حەمە ئەمین نەوت فرۆش دەڵێ نرخی نەوت بەراورد بەمانگی تەمووز زۆر گران نەبووە، تەنها نزیكی 10 هەزار بەرزبۆتەوە. ئەگەر حكومەتی هەرێم وەك ساڵانی پێشوو بەخاوی نەوتی سپی دابەشبكات، تاڕادەیەك نرخی نەوت لەم نرخەی ئێستادا دەمێنێتەوە و بەرز نابێتەوە، واتە زۆر دانابەزێت، بەڵام ئەگەر بڕێك نەوتی زۆری لەبەردەستبێت و لەماوەیەكی كەمدا هەموو نەوتی شار دابەشبكات، بێگومان كاریگەری لەسەر نرخی نەوت دەبێت و نرخەكەی دادەبەزێت.\nبرچسب ها : زستان , سپی , سەرما , سۆبە , نەوت , هەرێمی کوردستان


ماكەكانی خراپ مامەڵەكردن لەگەڵ منداڵان\nد.لاڤە دارا علی\nمنداڵان بەباوان پشت دەبەستن بۆپارێزگاری كردن و فەراهەم كردنی ژیانێكی شایستە.تەنها شت كەمنداڵان پێویست دەكات بیكەن بریتی یە لەیاری كردن و چێژوەرگرتن لەمنداڵیان، هەروەها فێربوون و ئەزمون كردنی ژیان تاكو تاكێكی تەندروست بنیات بنرێت.\nئاخۆ ئەوخێزانەی كەئەم هەموو شتەیان لێ چاوەڕوان دەكرێت ئەگەر خراپ مامەڵەی منداڵاكانیان بكەن لەڕووی جەستەیی، دەروونی، سێكسی….هتد دەبێت چ زیانێك بگەیەنن؟\nقوربانیان متمانەیان بە كەسەنزیكەكان وخەڵكی بەگشتی نامێنێت، بەكۆمەڵێك گرێ و برینی دەروونییەوە گرفتادەبن ، كەدەرئەنجام تاكێكی نەخۆش بەرهەم دێت هیچ سودێكی بۆ خۆی و دەووروبەر نابێت و بگرە لەوانەشە لە داهاتوودا هەمان ڕێچكەبگرێتەبەر.\nهەربۆیە دەتوانین ماكەكان لەم خاڵانەی خوارەوەداكورت بكەینەوە:\n1- لە دەست دانی توانای متمانەپێكردن.\n2- قوربانیانی دەست درێژیە سێكسییەكان لەداهاتوودا تووشی كێشە سێكسی یەكان دەبن وقورس دەبێت بۆیان كە پەیوەندی ببەستن.\n3- قوربانیانی توندوتیژی جەستەیی، ترس و تۆقین بەرامبەر (ژن/پیاو )درووست دەكەن و لەداهاتوودا ئەو ئامێر و ئامرازانەی بەكارهاتووە وەك زەنگێكی وەبیرهێنانەوە كاردەكەن كە كۆی پرۆسەی توندوتیژیەكەی دێننەوە یاد، بەمەش لەبیركردن و تێپەڕاندنی زەبرەكە قورس دەبێت.\n4- گەڕان بەدوای پیاهەڵدان وستایش كردن بەشێوەیەكی بەردەوام بۆسارێژكردنی برینەكان لەنێوقوربانیان دەبینرێت وە هەمووكارێك دەكەن بۆ بەدیهێنانی.\n5- هەست بەكەم زانین.\n6- دەركەوتنی نەخۆشی دەروونی، وەك خەمۆكی، جۆرەكانی دڵەڕاوكێ، وەسواس وقەلەقی، تەنگژەی كەسێتی ..هتد.\n7- لەدەستدانی توانای كۆنتڕۆڵكردنی هەست وسۆزەكان.\n8- گرفت لەدۆزینەوەی هاوژین و پێكهێنانی خێزان وپرۆسەی هاوسەرگیری.\n9- نەخۆشی یەجەستەییەكانی فشاری دەروونی(سترێس) و دەرهاویشتەكانی وەك بەرزی فشاری خوێن، شەكرە، نەخۆشی یەكانی دڵ…..هتد.\n10- بەكارهێنانی ماددەی هۆشبەرو ئالوودەبون.\n11- ڕق و توڕەیی بەرامبەر هەمووخەڵكی و جیهان بەگشتی.\n12- كێشەكانی خەو و بینینی دێوەزمەو خەوی ناخۆش.\nئامادەكردنی/ د.لاڤە دارا علی؛ پسپۆری نەخۆشی یە دەروونی یەكان


ئەنجامی تاقیكردنەوەكانی 9ی بنەڕەتی و 12ی ئامادەیی ڕاگەیەندران – کوردی – RojNews.News\nئەنجامی تاقیكردنەوەكانی 9ی بنەڕەتی و 12ی ئامادەیی ڕاگەیەندران\n29/02/2020 - 12:27:42 pm\nچوؤرشەممە, 27 يون 2018 – 20:34 ڕۆژنیوز – هەولێر\nئێوارەی ئەمڕۆ لە شاری هەولێر، دوای 17 ڕۆژ لە تەواوبوونی تاقیكردنەوەكان، وەزارەتی پەروەردەی حكومەتی هەرێمی كوردستان ئەنجامی تاقیكردنەوەكانی 9ی بنەڕەتی و 12ی ئامادەیی ڕاگەیاند و ناوی یەكەمەكانی قۆناغەكانی 9ی بنەڕەتی و 12ی ئامادەیی زانستی و وێژەیی و پیشەسازییەكانیشی ئاشكرا كرد.\nپشتیوان سادق، وەزیری پەروەردەی حكومەتی هەرێمی كوردستان لە كۆنگرەیەكی ڕۆژنامەنووسیدا وتی: لەسەر ئاستی باڵا چاودێری پرۆسەی تاقیكردنەوەكان كراوە، ئەگەر ئەو نمرەیەشی كە قوتابیان چاوەڕوانی دەكەن و بۆتان نەهاتووە، مانای ئەوە نییە كە ژیان كۆتایی هاتووە، بەڵكو سەرەتایەكی دیكەیە بۆ ژیانێكی جوانتر و باشتر.\nوتیشی: ئەمساڵیش %80ی ئەوانەی یەكەم بوونە و هەموو ئەوانەن، كە لە خێزانە هەژار و كەمدەرامەتەكانن و ژمارەیان 57 كەسە.\nلەبارەی ڕێژەی دەرچوون وەزیری پەروەردە وتی: 130 هەزار قوتابی و خوێندكار تاقیكردنەوەی كردووە، ڕێژەی دەرچوون لە 12ی زانستی %28 بووە و لە 12ی وێژەیی %18 بووە و پۆلی 9ی بنەڕەتیش %65 بووە، ئەوانەی یەكەم بوون 57 كەسن و 34یان كوڕن و ئەوانی تر كچن.\nوەزیری پەروەردە باسی لەوەشكرد، كە قەیرانی دارایی كاریگەری لەسەر پرۆسەی پەروەردە هەبووە، لەگەڵ ئەوەی كە بایكۆت هەبووە، بەڵام دواتر قەرەبوو كرایەوە ئەو بایكۆتەش زیاتر لە ناوچەی سلێمانی و گەرمیان هەبووە، ئێمە پێشتر زۆر هەوڵمانداوە كە بایكۆت لە پەروەردە نەبێت، چونكە بەڕاستی تووشی كێشە دەبووین، ئێمە لەو 55 سەردانەی كە كردمان بۆ ناوچەی سلێمانی لە لایەنە سیاسییەكان داوامان كرد، كە پشتیوانی لە بایكۆت نەكەن.\nهەرچی خوێندنیشە وەزیری پەروەردە گوتی: ئێستا 40 بەڕێوەبەری قوتابخانە و پەیمانگاكان گۆڕاون و %60ی هەموو قوتابی و خوێندكار و مامۆستایانی كوردستان لە ڕەگەزی مێینەن. هەروەها بابەتی چاپخانە و چاپیش كە گرفتی وەزارەتی پەروەردەیە و ساڵانە 15 ملیۆن كتێبمان پێویستە.\nپشتیوان سادق ئەوەشی وت: سەرباری قەیرانەكان، بەڵام پەروەردە هەر بەردەوام دەبێت سەرباری ئەوەش كە كەمترین خەرجی تێدا دەكرێت لەم سەردەمی قەیرانە، داواش لە هەموو لایەنەكان دەكەین یارمەتی پەروەردە بدەن.\nناوی یەكەمەكانی پۆلی نۆی بنەڕەتی:\n1ـ ئەمین ئاریان ئیسماعیل 99,54 – هەولێر\n2ـ بنار خەتاب عوسمان 99.48 – هەولێر\n3ـ بێستا فەرحان سەعید 99.48 – هەولێر\n4ـ لازیا زانا سەیدا 99.48 – سلێمان\n5ـ لانە زانیار حەمە رەئوف 99.48 – سلێمانی\n6ـ ئیمان دلاوەر 99,38 – سلێمانی\nیەكەمەكانی 12ی زانستی\n1ـ بەستە یاسین – سلێمانی – 98,14\n2ـ پەیام مارف جەمال – 98,14 – هەولێر\nدووەمەكانی 12ی زانستی\n1ـسەلوا سەردار – هەولێر- 98,6\n2ـ محەمەج خالید هەولێر\n3- ئەحمەج رەزاق هەولێر\n4ـ زەینەب موئەیەد هەولێر\n5ـ مریەم رەمزی هەولێر\n6- محەمەد سەدرەدین هەولێر\n7ـ میلانۆ محمەد سالًح – سلێمانی\n8ـ رۆژ سەربەست – سلێمانی\n9ـ سەربەست سەلام – سلێمانی\n10ـ هەڤان رزگار – سلێمانی\n11ـ سیروان سەردار\nسێیەمەكانی 12ی زانستی\n1ـ دانا سەركەوت – هەولێر\n2ـ چرا محەمەد – هەولێر\n3ـ دارا عومەر – هەولێر\n4ـ سارا ئازاد – هەولێر\n5ـ سارا كاوە – هەولێر\n6- عائیشە عەلا – هەولێر\n7ـ نەریمان سەلام – هەولێر\n8ـ مستەفا سامی – هەولێر\n9-، میلان عومەر – سلێمانی\n10ـ ئاری رەسول – سلێمانی\n11ـ سنشابر جەمال – سلێمانی\n12ـ لارا شێركۆ – سلێمانی\n13 – ماریا خالید – سلێمانی\n14ـ مهیب جەمال – سلێمانی\n15 – بتوەر عەبدولرەخمان – سلێمانی\n16ـ زانیار رەشید – سلێَمانی\n17 – فێندك عەبدولرەحمان – سلێمانی\n18 – شیلان ساڵح – دهۆك\nیەكەمەكانی 12ی وێژەی\n1ـ میر ئەنوەر – سلێمانی\n2ـ پەیمان ئیدریس – هەولێر\n3ـ ئاسودە ئیسماعیل – گەرمیان\n4ـ دەشنێ ئیسماعیل\n1ـ هاوكار تەها – سلێمانی\n2ـ تریسكە مەحمود – هەولێر\n3ـ كۆڕەك عوسمان – گەرمیان\n1ـ شیراز هێمن – سلێمانی\n2ـ ئامینە حەممە ساڵح – سلێمانی\n3ـ ئاری حەمە رەئوف – سلێمانی\n1ـ ئیمان مەحمود – هەولێر\n2ـ بەسۆز ئازاد – سلێمانی\n3ـ عومەر رزگار – هەولبێر\n1ـ دیمەن ئەمین – هەولێر\n2ـ هەیام ئەمیر – هەولێر\n3ـ لەنا حەمە سوار – سلێمانی\n1ـ ئەحمەد نوری – سلێمانی\n2ـ عومەر سەلاح – سلێمانی\n3ـ سەربەست مەناف – هەولێر\nسێ هاوڵاتی مەندەلی بێسەروشوێنن\nگەنجێک لە کاتی مەلەکردندا خنکا


هه‌رگیز هه‌ستم به خۆشه‌ویستی باوکم نه‌کردووه – Denegkan\nbyبێریڤان\tMay 26, 2009\tگشتی\nخۆرێزگرتن له‌مناڵدا وابه‌سته‌ی نازناوی بنه‌ماڵه نیه\n■ بێریڤان جه‌مال حه‌مه سه‌عید\nپه‌روه‌رده‌و گه‌شه‌کردنی(مناڵ-مێردمنداڵ) یه‌کێکه له‌و بابه‌ته گرنگانه‌ی دنیای ئه‌مڕۆی کۆمه‌ڵگای هۆڵه‌ندییه که بایه‌خی تایبه‌تی پێده‌درێ، رۆژانه له‌که‌ناڵه‌کانی راگه‌یاندن، له‌پڕۆگرامی تایبه‌تدا گفتوگۆ‌و وتووێژی له‌سه‌ر ده‌کرێت، پرسیار ده‌کرێت، ئایا ئه‌و بنه‌ما سه‌ره‌کیانه چین که بۆ گه‌شه‌کردن‌و به‌خێوکردن پێوستن، ئه‌و بارودۆخه کامانه‌ن که له په‌روه‌رده‌دا مه‌رجن، ئاماده‌بن، بۆ ئه‌وه‌ی (مناڵ-مێردمنداڵ) خۆڕێزگرتن‌و وێنه‌یه‌کی پۆزه‌تیڤ له سه‌ر خودی خۆیدا وه‌ربگرێت.\nیه‌کێ له‌خاڵه گرنگه‌کانی ده‌رئه‌نجامی لێکۆڵینه‌وه‌کانی پسپۆڕه‌کان، ئاماژه به‌وه ده‌کات، که هه‌ستی متمانه‌به‌خۆکردن‌و خۆڕێزگرتنی (مناڵ-مێردمنداڵ) وابه‌سته‌ی ئه‌و فاکته‌رانه‌ی وه‌ک چینی کۆمه‌ڵایه‌تی‌و پله‌وپایه، کار‌و پله‌ی خوێندن‌و شوێنی ژیان‌و نیشته‌جێی به‌خێوکه‌ر نین، یان بڵێن تایبه‌تمه‌ندی وه‌ک خۆڕێزگرتن‌و وێنه‌ی پۆزه‌تیف له‌سه‌ر خود، نه‌به‌ستراوه‌ته‌وه به‌و فاکته‌رانه‌ی که (باوان-به‌خێوکه‌ر) له‌چ بنه‌ماڵه‌یه‌کی ناودار بێ، یان (باوان-به‌خێوکه‌ر) هه‌ڵگری چ نازناوێک یان خاوه‌نی چ پیشه‌یه‌کی گرنگ‌و کارێک بێ، دایک بێ کار‌و ژنی ماڵه‌وه بێت یان نه‌بێ ، متمانه به‌خۆ‌و هێزی بڕوابوون، پابه‌ند نیه به‌و فاکته‌رانه‌ی که باسمان لێوه‌کرد. سه‌رکۆماری به‌ناوبانگی پێشوی ئه‌مه‌ریکا، بیل کلینتن له خێزانێکی ناودارو پله‌و پایه به‌رز چاوی نه‌کردۆته‌وه‌و به‌خێونه‌کراوه، به‌ڵکو قۆناغی مناڵی‌و مێردمنداڵی له ناو گرژی‌و شه‌ڕ‌و ئاژاوه‌ی نێوان دایک‌و باوه‌پیاره‌که‌ی بردۆته سه‌ر، که باوه‌پیاره ئه‌لکهولیسته‌که‌ی شه‌ڕی به دایکی بیل ده‌فرۆشت‌و لێی ده‌دا، بیل ڕۆڵی ناوبژیکه‌ر ده‌بینی. به‌ڵام دیاره بڕوابوون‌و هه‌وڵ کۆشش‌و توانای خۆی بوو، که بیلی گه‌یانده پۆستی به‌رز.\nئاسوده‌یی‌و خۆشگوزه‌رانی مناڵ، ده‌که‌وێته سه‌رجۆری په‌یوه‌ندی نێوان مناڵ‌و (باوان-به‌خێوکه‌ر) کڤاڵیتایتی په‌یوه‌ندی نێوان (مناڵ-مێردمنداڵ)و (باوان-به‌خێوکه‌ر). ئه‌م کڤالیتانه‌ش وابه‌سته‌ی چه‌ند هه‌لومه‌رجێکن که Coopersmith چوار مه‌رج باس ده‌کات، له دروستبوونی خوڕێزگرتن‌و وێنه‌ی پۆزه‌تیڤ له سه‌ر خود له‌مناڵدا، ئه‌ویش :\n– مناڵ بێ مه‌رج، خودی خۆی، هه‌ست‌و بیروبۆچوونی په‌سه‌ند ده‌کات،  په‌سه‌ندکردنی بێ مه‌رجی مناڵ له‌لایه‌ن (باوان-به‌خێوکه‌ر) که مناڵ له‌م دنیایه‌دایه. چه‌ندین جار گوێم له‌دایک بووه که ده‌ڵێ «ئه‌م مناڵه‌م به خواستی خۆم نه‌بووه، هه‌وڵم داوه له‌باری به‌ر‌م، به‌ڵام سه‌رسه‌خته هه‌ر له‌دایک بووه»! ئایا گه‌ر ئه‌م وته‌یه به‌ر گوێی مناڵ بکه‌وێت، ئه‌بێ مناڵ چ نرخێک بۆ بوونی خۆی دابنێت! چ گه‌شبینیه‌ک له‌جیهانی مناڵدا به‌دی ده‌کرێت!.\n(مناڵ ـ مێردمنداڵ) له‌ژینگه‌یه‌ک، له‌ده‌وروبه‌رێکدا گه‌شه ده‌کات، که به‌ڕونی‌و ئاشکرا یاسا‌و سنوری بۆ دانراوه، یاساو سنوره‌کان به‌گوێره‌ی ته‌مه‌ن‌و توانای مناڵ گونجاون. هه‌روه‌ها ئازادی ره‌های پێ ده‌درێت که بتوانێ مامه‌ڵه له‌گه‌ڵ ده‌وربه‌ری خۆیدا بکات. هاوکات متمانه‌و بڕوا‌ی پێ ده‌درێت، که ئه‌وانه‌ی بۆ دیاریکراوه، له‌هه‌وڵ‌و کۆششیدایه‌ئه‌نجامی بدات. لێره‌وه(مناڵ-مێردمنداڵ) هه‌ست به‌ئامانی‌و دڵنیایی ده‌کات،که ده‌توانێت ئه‌وانه پراکتیزه بکات که بۆی دانراوه. (باوان-به‌خێوکه‌ر) گرنگی به حه‌ز‌و ئاره‌زوی‌و پێداوستی (مناڵ-مێردمنداڵ) ده‌دات، هاوکات له‌داڕشتن‌و دانانی یاسای خێزان له‌گه‌ڵ (مناڵ-مێردمنداڵ)دا، ڕێکده‌که‌ون، واته پێکه‌وه دایده‌ڕێژن، به‌ڵام جڵه‌وی به‌ڕێوه‌بردنی خێزان له ده‌ست (باوان-به‌خێوکه‌ر) خۆی دایه. ئه‌مه‌ش مانای ئه‌وه نیه که (باوان-به‌خێوکه‌ر) ئۆتۆریتێر بن، به‌ڵكو دانانی سنورو یاسا، به گفتۆگۆ‌و دیالۆگ به‌ڕێوه ده‌چێت. نمونه‌ش له سه‌ر ئه‌مه  «کاتی نانخواردن هه‌مو کۆده‌بینه‌وه‌و ته‌له‌فزێۆن ده‌کوژێته‌وه».\nله‌م ڕوانگه‌یه‌وه (باوان-به‌خێوکه‌ر) که‌متر سزا به‌کارده‌هێنن، به‌ڵکو به پێچه‌وانه‌وه، له‌ڕێگه‌ی پشتگیری سۆزی، ستایش‌و هاندان، بایه‌خ به هه‌ڵسوکه‌وت‌و ڕه‌وشتی پۆزه‌تیڤی (مناڵ ــ مێردمنداڵ) ده‌ده‌ن. نمونه‌ش «مناڵێکی 5 ساڵ، به بێ ده‌نگی دانیشتوه‌و خه‌ریکی وێنه‌کردنه، که ته‌واو ده‌بێت، وێنه‌که‌ی ده‌بات بۆ دایکی‌و پیشانی دایکی ده‌دات، لێره‌دا گرنگه دایک کاردانه‌وه‌ی پۆزه‌تیڤی بۆ ڕه‌وشتی مناڵه‌که هه‌بێت، ئه‌ویش له‌ڕێگه‌ی بایه‌خدان، به‌وه‌ی کات بۆ مناڵه‌که دابنێت، پێکه‌وه سه‌یری وێنه‌که بکه‌ن، له‌پاشاندا دایک پرسیار له‌مناڵه‌که بکات، وێنه‌یچیکردووه؟ ئنجا ستایش، یان پاداشتی مناڵه‌که بکات، به‌زاری به مناڵه‌که بڵێت که ڕه‌سمێکی جوانی کردوه، یان ده‌ست به‌سه‌ریدا بهێنت‌و ئافه‌رینی لێ بکات، ده‌شکرێ وێنه‌که هه‌ڵبواسرێت، به‌م شێوه‌یه مناڵ ستایش ده‌کرێت‌و هانده‌درێت بۆ ڕه‌وشتی پۆزه‌تیڤی.\nمێردمنداڵیک، کوڕێکی 13 ساڵ ده‌گه‌ڕیته ماڵه‌وه، په‌ست‌و دڵته‌نگه، سکاڵا ده‌کات‌و به دایکی ده‌ڵێ مامۆستا هه‌ر به‌من ده‌وێرێت، ئه‌مڕۆ له‌ناو هه‌موویاندا، هه‌ر من ته‌ریق كردۆته‌وه‌و سزای‌داوم. گه‌ر وه‌ڵامی دایکه به‌م شێوه‌یه بێ: «ده‌زانم هه‌مووی خه‌تای تۆیه» یان « تۆ بێ گوێ‌و چه‌قاوه‌سویت» یان «هه‌ڵه‌ی خۆت بووه! گه‌ر نا، مامۆستا بۆ تۆ سزا ده‌دات»، کاریگه‌ری ئه‌م وه‌ڵامه بۆ مناڵ، له لایه‌ک له یه‌کدی تێنه‌گه‌یشتن دروست ده‌کات، له‌لایه‌کی تر دایکه‌ش به ناڕاسته‌خۆ، به توانجی نه‌گه‌تیڤی، دیسانه‌وه سزای کوڕه ده‌داته‌وه، بۆ شتێک هێشتا روداوه‌که روون نیه، که چی رویداوه. لێره‌وه کوڕه له قوتابخانه، مامۆستا سزای ده‌دات، له‌ماڵیشه‌وه، دایک دوباره سزای کوڕه ده‌داته‌وه . کاردانه‌وه‌ی مامه‌ڵه‌ی ئه‌م دایکه که نادروسته، کاریگه‌ری نه‌گه‌تیڤی له‌سه‌ر په‌یوه‌ندی نێوان کوڕه‌و دایکیدا دروست ده‌کات. روونتر بڵێین بۆشاییه‌کی گه‌وره له‌نێوان کوڕه‌و دایکیدا دێته کایه‌وه. ئاکامی ئه‌م هه‌ڵسوکه‌وته‌ی دایکیش له‌سه‌ر ره‌وشتی مناڵ، ئه‌وه‌یه، جاریکی دی کوڕه رووداوی تری خۆی، جا روداوێک له‌قوتابخانه، له‌گه‌ڕه‌ک، له‌گه‌ڵ هاوڕێیه‌كیدا رووبدات، بۆ دایکی نا‌گێڕێته‌وه، بۆ خۆی هه‌ڵده‌گرێت. چونکه ئه‌م دایکه خۆ تێناگات، نازانێت هه‌ست‌و ئاره‌زو‌و پێداویستی مناڵه چیه!\nبه‌ڵام گه‌رکاردانه‌وه‌ی دایک به‌م شێوه‌یه بوایه، ئه‌ویش دایک له‌پێشدا، به بێ ده‌ربڕینی توانج‌و ره‌خنه‌و تاوانبارکردنی کوڕه، به بێ ده‌ڕبڕینی حوکم(هه‌موی خه‌تای تۆیه) به‌بێ ئامۆژگاریکردن،(گوێبگره له‌مامۆستا) به‌ڵکو دایک له‌پێشدا ئاماده‌یه چالاکانه گوێ ده‌گرێت به بێ ئه‌وه‌ی کوڕه‌که له‌قسه‌کردن ببڕێت. له‌پاشاندا که کوڕه ته‌واوبوو له‌گێرانه‌وه‌ی به سه‌ر هاتی خۆی، دایکه ده‌شێت دانبنێت به هه‌ستی کوڕه، ده‌توانیت بڵێت «تۆ توڕه‌یت» یان «دڵنیگه‌رانی» چونکه مامۆستاکه سزای تۆی داوه! «لێتێده‌گه‌م که په‌ستی»! به مانایه‌کی تر، له‌پێشدا دایک له‌هه‌ستی مناڵ نزیک ده‌بێته‌وه، ته‌نها به گوێگرتنی چالاکانه، دوابه‌دوای ئه‌وه‌ش به‌دوای ئه‌و هه‌ستانه‌دا ده‌گه‌ڕێت که له‌پشت وشه‌کاندا خۆیان حه‌شار داوه. ئایا کوڕه هه‌ست به شکاوی خۆی ده‌کات، یان بێزار‌و په‌ست بووه، ئایا نائومێده‌و کێشه‌ی له گه‌ڵ مامۆستادا هه‌یه! یان چی له ئارادایه.. ئه‌م جۆره کاردانه‌وه‌یه کاریگه‌ری پۆزه‌تیڤی بۆ سه‌ر په‌یوه‌ندی نێوان کوڕه‌و دایک ده‌بێت. دایک‌و مێرد منداڵ زیاتر له یه‌ک نزیک ده‌کاته‌وه.\n– خاڵێکی تر که گرنگه ئه‌ویش (مناڵ-مێردمنداڵ) هه‌ست به‌وه ده‌کات، که (باوان-به‌خێوکه‌ر) ڕێز‌و نرخ بۆ(مناڵ-مێردمنداڵ) داده‌نێن، له‌به‌رچاوی خه‌ڵکی دی، مناڵه‌کانیان سه‌رزه‌نشت‌و ته‌ریق ناکه‌نه‌وه، لۆمه ناکرێن، به قسه‌ی ره‌ق‌و ره‌خنه‌ی نابه‌جێ مناڵ ناشکێنن، بۆ نمونه «بۆکوڕی فڵان، فڵان نمره‌ی هێناوه، نمره‌که‌ی ئه‌و له‌هی تۆ به‌رز تره، که‌ممان بۆ کردی!» پیاوێکی کورد، ته‌مه‌ن 39 ساڵ، له‌کۆرسێکی په‌روه‌رده‌یدا که له‌ڕیگه‌ی وه‌زاره‌تی داده‌وه، ئه‌م کۆرسه‌ی بۆ پێشنیار کرابوو، چونکه کوڕه 12 ساڵه‌که‌ی کێشه‌ی په‌روه‌رده‌یی هه‌بوو، له قوتابخانه چه‌ند لایه‌نێک سه‌رقاڵی کێشه‌ی ئه‌م کوڕه بوون. باوکی له‌کۆرسه‌که‌دا، له‌سه‌ر بابه‌تی چۆنیه‌تی پاداشت‌و بایه‌خ‌و سزا‌و سنووردانان، له په‌روه‌رده‌دا، باسی خۆی کرد، که چۆن به مناڵی بێ بایه‌خ‌و ڕێزی نه‌گیرا بوو، نه‌ک هه‌رگیز پاداشت‌و ستایشنه‌کرابوو، به‌ڵکو به لێدان‌و ڕه‌خنه‌و توانج به‌خێوکرابوو. باسی کرد که به مناڵی «که‌له‌شێرێکی هه‌بووه‌و زۆر هۆگری بووه‌و شانازی پێوه‌کردووه، ڕۆژێک له‌قوتابخانه دێته‌وه، ده‌بینێت دایکی خه‌ریکی چاککردنی که‌ڵه‌شێره‌که‌یه، چونکه میوانیان هاتووه، که‌ڵه‌شێره‌که‌ی سه‌ربڕابوو». وتی ده‌ستم کرد به گریان چۆن ئه‌وه‌تان کرد! تێگه‌یشتم که باوکم ڕێز‌و حورمه‌تی میوانه‌کانی زیاتر ده‌گرت وه‌ک له‌مناڵه‌کانی! له‌هه‌موو شتێک بێئاگا بوو نه‌یده‌زانی هه‌ست‌و حه‌زو ئاره‌زوی من چی بووه! له کۆڕێکی تردا، له‌سه‌ر په‌روه‌رده، پیاوێکی کورد ته‌مه‌نی سه‌رو 38 ساڵ، وتی من هه‌ستم به خۆشه‌ویستی باوکم نه‌کردوه، هه‌رگیز باوکم نه‌دیوه خۆشه‌ویستیم پێ ببه‌خشێت، ته‌نها په‌یوه‌ندیم له گه‌ڵ دایکم هه‌بووه!\n– خاڵێکی تر که گرنگه ئاماژه‌ی پێبدرێت، بۆ رێزگرتن‌و وێنه‌ی پۆزه‌تیڤ خودی مناڵ گرنگه، ئه‌ویش که (باوان-به‌خێوکه‌ر) خۆیان ڕێزگرتن‌و وێنه‌ی پۆزه‌تیڤ له‌سه‌ر خۆدی خۆیان هه‌بێت، بوارده‌ده‌ن مناڵه‌کانیان پرسیاری ره‌خنه‌ئامێز بگرن‌و هاوکات وه‌ڵامیان ده‌ده‌نه‌وه. هه‌روه‌ها ئاماده‌ن بۆ بیروڕا گۆڕینه‌وه‌و گفتوگۆکردن. ئه‌وه‌ی گرنگه ئایا (باوان-به‌خێوکه‌ر) چۆن ره‌فتار له گه‌ڵ ئه‌ویدی ده‌که‌ن، چۆن مامه‌ڵه له گه‌ڵ خودی خۆیان ده‌که‌ن.\nجێی داخه، ئێستاش سیاسه‌تمه‌دارانمان سود له هه‌ڵه‌کانی ڕابوردوی خۆیان وه‌رنه‌گرتوه، بۆ کاری سیاسی‌و حیزبابیه‌تیان هه‌ر به‌دوای ناوی خێڵ‌و تایفه‌و شێخه‌وه‌ن، به‌مه‌رجێکیش گه‌ر که‌سانێکی له رزۆک‌و نادڵنیاشبن که خاوه‌نی بڕیاردان‌و ئیراده‌و توانا نه‌بێت، هه‌ڵده‌بژێرێن بۆ کاری سیاسی که شیاویان نیه. شاعیری گه‌وره‌ی کورد مه‌حوی، له سه‌ده‌ی ڕابوردودا، له هۆنراوه‌یه‌کدا، ده‌ڵێ:\nفه‌ضیله‌ی ئه‌صل‌و فه‌صل ئینسانی پێ نابێ به صاحیب فه‌ضڵ\nکه تۆ کۆسه‌ی، به تۆ چی مامه ڕیشی باب‌و باپیرت*\nئه‌م شاعیر‌ه بلیمه‌ته، زیاد له سه‌د ساڵ له‌مه‌وبه‌رپێمان ده‌ڵێ، گه‌وره‌یی راسته‌قینه ئه‌وه‌یه که مرۆڤ خۆی گه‌وره‌و به توانا بێت، نه‌ک به گه‌وره‌یی که‌سی تر بگاته پله‌وپایه.\n*دیوانی مه‌حوی، لێکدانه‌وه‌و لێکۆڵینه‌وه‌ی مه‌لا عه‌بدو‌لکه‌ریمی مدرس‌و محه‌مه‌دی مه‌لا که‌ریم\nPrevious وه‌رینی ئاو……به‌شدار سامی\nNext ئه‌لفبێی لاتینی و زمانی ستاندارد….به‌شی دووه‌م


رۆژنامەوان ئومێد بەروشکی، کە یەکێکە لە دەستگیرکراوانی بادینان لەسەر سکاڵای شەشەم، ئەمڕۆ سزای شەش مانگی دیکە زیندانیکردنی بەسەردا سەپێندرا، ئەوەش لەسەر سکاڵای پەرلەمانتارێکی پارتی دیموکراتی کوردستان.\nئاوێنە: ریڤینگ یاسین، پارێزەری رۆژنامەوان ئومێد بەروشکی راگەیاند، ئەمڕۆ لە دادگای دهۆک دانیشتنێکی دیکە دادگاییکردنی ئومێد بەروشکی بەڕێوەچو، لەسەر سکاڵا مەلا ئیحسان، ئەندامی پەرلەمانی پارتی کە گوایە لە تۆڕە کۆمەڵایەتییەکان ناوی زڕاندوە.\nدادگا بڕیاریدا شەش مانگ بەسەر ئومێد بەروشکیدا بسەپێنێت، بەوەی کۆی گشتی سزاکان کە تا ئێستا بەسەریدا سەپێنراوە گەیشتە دو ساڵ و شەش مانگ\nئاماژەی بەوەشکردوە، دادگا بڕیاریدا شەش مانگ بەسەر ئومێد بەروشکیدا بسەپێنێت، بەوەی کۆی گشتی سزاکان کە تا ئێستا بەسەریدا سەپێنراوە گەیشتە دو ساڵ و شەش مانگ، بەڵام داوای پێداچونەوە دەکەن بە بڕیارەکەدا.\nهەمو بەڵگەکان لەبەردەست بون بۆ ئەوەی دادگاییکردنەکە وەکو رۆژنامەنوسێک بەڕێوەبچێت و سەندیکای رۆژنامەنوسانیش ئامادەبون لە دادگا ئامادەبێت\nریڤینگ یاسین باسی لەوەشکرد، "هەمو بەڵگەکان لەبەردەست بون بۆ ئەوەی دادگاییکردنەکە وەکو رۆژنامەنوسێک بەڕێوەبچێت و سەندیکای رۆژنامەنوسانیش ئامادەبون لە دادگا ئامادەبێت بۆ بەرگیرکردن، بەڵام دادگا رەتی داوەکاریەکەی کردەوە".\nئەوەشی خستەڕو، "ئێمە وەکو پارێزەران رامانبو کە بەڵگەکان پێویست نەبون بۆ ئەوەی سزای شەش مانگ بەسەر ئومێددا بسەپێنرێت، دانیشتنی دادگا بەرێگایەکی هەڵەدا رۆشت، دەبو بەپێی یاسای رۆژنامەوانی مامەڵە بکرایە، سەرەڕای ئەوەی کە داوامان لە جەنابی دادوەر کرد کە نوێنەری سەندیکای رۆژنامەنوسان ئامادە بێت بەڵام داواکەی رەتکردەوە".


لامەرکەزیەت لە سلێمانی بۆ باشتر کردنی خزمەتگوزارییە - Mehr News Agency\nAP ١٣٩٩ Bahman ١١ ١٧:٠٨\nNews Code 35807\nلامەرکەزیەت لە سلێمانی بۆ باشتر کردنی خزمەتگوزارییە\nپارێزگار سلێمانی رایگەیاند: ئەوان پشتیوانی لە پڕۆژەی لامەرکەزیەتی ئیداری لە هەرێمی کوردستان دەکەن، کە مەبەست لێی کەمبوونەوەی رۆتین و زیاتربونی خزمەتگوزارییە.\nبە پێی ڕاپۆرتی ئاژانسی هەواڵی مێهر, هەڤاڵ ئەبوبەکر، پارێزگار سلێمانی لە کۆنگرەیەکی رۆژنامەوانیدا لەبارەی پڕۆسەی لامەرکەزیەت لە هەرێمی کوردستان رایگەیاند، "پشتیوانی لە پڕۆژەی لامەرکەزیەتی ئیداری لە هەرێمی کوردستان دەکەین، کە مەبەست لێی کەمبونەوەی رۆتین و زیاتربونی خزمەتگوزارییە".\nئاماژەی بەوەشکرد، لەحاڵەتی جێبەجێکردنی لامەرکەزیەتدا دەزگاکانی بەڕێوەبردن "هەست دەکەن کە بەشێکن لە سیستەمی بەڕێوەبردن لەم وڵاتە" و هەر بۆیەش لە کارنامەی حکومەتی هەرێمیش ئەوە جێگریکراوە و هەر سێ لایەنە سەرەکییەکەی بەشدار لە حکومەتیش جەخت لەسەر سیستەمی لامەرکەزی دەکەنەوە، "ئۆمێد دەکەین کە لە ماوەی ئایندەدا ئەو دۆسیەیە باشتر بچێتە پێشەوە".\nماوەی چەند ساڵێک پرسی لامەرکەزیەت لە سلێمانی تاوتوێ دەکرێت، ئەنجومەنی پارێزگای سلێمانیش لیژنەیەکی بۆ ئەو بابەتە پێکهێناوە، لە ئێستادا هەریەکە لە پارتی، یەکێتی و گۆڕان دەڵێن، پڕۆژەیەکیان داوەتە حکومەتی هەرێمی کوردستان بۆ ئەوەی سیستمەکە لە وادەیەکی دیارکراودا جێبەجێ بکرێت.


ڕوونکردنەوەیەک لەسەر قسەکانی ئەم دواییانەی بەڕێز خالید عەزیزی\nدووشەممە, 04. 4. 2016\tPDKI\nڕاگەیاندنی پەیامی نەۆرۆزیی بەڕیز سکرتێری گشتی حیزبی دیموکراتی کوردستانی ئێران کە لەگەڵ پێشوازی گەرمی زۆرێک لە چالاکانی سیاسی‌و توێژە جیاوازەکانی کۆمەڵانی خەڵکی کوردستانی خۆرهەڵات بەرەوڕوو بووە، مشتومڕێکی زۆریشی لە نێو کۆڕ‌و کۆمەڵ‌و میدیاکانی ئێرانی لە نێوخۆ‌و دەرەوەی وڵاتدا پێکهێنا کە هەرکام لە گۆشەنیگای بۆچوون‌و لێکدانەوەی خۆیان بۆ خەباتی کورد لەو بەشەدا‌و مافەڕەواکانی، ئەو پەیامەیان لێکدایەوە.\nبەشێک لە میدیاکانی فارسی زمان کە وەک هەمیشە نیگەرانی دابەش بوونی خاکی ئێرانن‌و هەر هاواڕێکی کورد‌و باقی نەتەوە مافخوازەکانی ئێران‌و هەرچەشنە خەباتێکی ئەو نەتەوانە نیگەرانییەکانیان بەهێزتر دەکا، بە چاوی گومانەوە هەڵسەنگاندنیان بۆ ئەو پەیامە کرد کە ئێمەش چاوەروانییەکی دیکەمان لەوان نەبوو، چوونکە لە تەواوی مێژووی خەباتی کورد بۆ گەیشتن بە مافە زەوت کراوەکانیداو بەتایبەت خەباتی حەفتا ساڵەی حیزبی دیموکرات، بێجگە لەو تەسک بیرییەیان بیر کردنەوەیەکی دیکەی ئەوانمان لە بواری داننان بە مافی کورد بە قەدەر مافێک کە لەو وڵاتەدا بۆ خۆیانی بە ڕەوا دەزانن‌و تەنانەت بڕێکیش کەمتر لەوەمان نەدیتوە.\nبەڵام ئەوەی ئێمەی هێنایە سەر ئەو باوەڕەی کە سەبارت بەم بابەتە بینە دەنگ،دەربڕینی هێندێک بیروبۆچوون یان باشترە بڵێین دژ کردەوە لە لایەن بەرێز خالید عەزیزییەوە بوو( کە هیوادارین بیروبۆچوونی حیزبەکەی نەبێ). هەرچەند کاک خالید لە وڵامی پرسیارێکی کاناڵی تەلەفزیۆنی "کوردستان٢٤"دا دەڵێ:" ئەو قسانەی لە کۆبوونەوەکەی نوێنەرایەتی حکوومەتی هەرێمی کوردستان لە فەرانسە کردوویەتی لە وڵامی قسەکانی کاک مسەفا هیجری(پەیامەکەی نەورۆز) نەبووە". بەڵام کێ هەیە کە پەیامەکەی نەورۆزی سکرتێری گشتیی حیزبی دێموکراتی کوردستانی ئێرانی خوێندبێتەوە‌و گوێی لێ بووبێ‌و قسەکانی کاک خالید بە وڵامی ئەو پەیامە نەزانێ؟\nخۆ ئەگەر کاک خالید بەرپرسایەتیی سیاسی نەبوایەو وەکوو تاکێک بیروبۆچوونی خۆی سەبارەت بەم پەیامە، ئەویش بەو شێوەیە دەربڕیبا جێگای نیگەرانی نەدەبوو‌و پێویستی بە وڵامدانەوەشی نەدەکرد، هەروەک زۆر کەسی دیکە ئەو پەیامەیان بە ئەرێنی یان نەرێنی هەڵسەنگاندووە‌و لە دەربڕینی خۆیان ئازادن‌و قەزاوەتی کۆتایی بۆ خەڵک دەمێنێتەوە بەڵام کاک خالید وەک سکرتێری لایەنێک کە بە دژبەری کۆماری ئیسلامی ناسراوە‌و دەربڕینەکانی وەک بیروبۆچوونی حیزبەکەی حیسابی لەسەر دەکرێ، ئەو شێوە لێدوان‌و دەرىرینانە بەدەر لەوەی کە چەند راست یان ناراستن وەک بۆ خۆی دەفەرموێ چەند لەسەر بنچینەیەکی واقعبینانە هەڵچێنراون کە ئەوەش بۆ خۆی جێگای باس‌و موناقشەیە، لە ناوەڕۆکی خۆیدا هەڵگری چەندین پەیامی نەرێنین:\nپێکناکۆکییەکان لە نێوەڕۆکدا، کاک خالید هەر بۆ ئەوەی دژ کردەوەی خۆی لەبەرانبەر پەیامی نەورۆزی سکرتێری گشتیی حیزبی دێموکراتدا نیشانبدا‌و بە خەیاڵی خۆی لە بایەخی ئەو پەیامە کەم بکاتەوە، بەبێ ئەوەی سەرنجی پێویستی دابێتە پەیامەکە، بۆخۆی وایدانەوە کە لەو پەیامەدا حیزبی دێموکرات ڕادەگەیەنێ کە پێشمەرگە دەنێرێتەوە نێوخۆی وڵات بۆ ئەوەی هێرش بکەنە سەر هێزەکانی رێژیم‌و مەسەلەن گوندێک ئازاد بکەن‌و ... کەوتۆتە نێو لێدوانی پێکناکۆکی بەرفراوان بە مەبەستی رەد کردنەوەی ئەو ئامانجە وەهمییە، بەبێ هیچ پێویستییەک. جا ئەو جار بۆ رەدکردنەوەی ئەو گریمانە وەهمییە، دەکەوێتە ئیستدلال کردن. بەرێزیان لە وتووێژ لەگەڵ کاناڵی"کودستان٢٤" دەفەرمێ: خەباتی چەکداریمان بۆ دەکرێ‌و قەتیش رەدمان نەکردۆتەوە‌و لە هەموو دەرفەتێکیش بۆ ئەوە کەلکمان وەرگرتووە. هەروەها دەڵێ: هێزی پێشمەرگەی کوردستان بەرهەمی خەباتێکی دوور‌و لە مێژینەی حیزبی دێموکراتە‌و هێزی پێشمەرگە دەبێ بمێنێ‌و بەهێزتر بکرێ، چونکە خەباتی حیزبی دێموکراتی کوردستان لە دژی کۆماری ئیسلامی خەباتێکی فرە ڕەهەندییە. لە بەشێکی دیکەدا دەڵێ:" لە چەند ساڵی رابردوودا پێشمەرگەکانی حیزبی دێموکراتی کوردستان بە شاهێدیی خەڵکی کوردستان لە قووڵایی ناوچەکانی رۆژهەڵاتی کوردستاندا بوون‌و زەربەیان لە هێزەکانی کۆماری ئیسلامی داوە‌و شەهیدیشمان داوە". خۆ ئەوەی کە تا ئێرە کاک خالید باسی کردووە دووپات کردنەوەی پەیامی نەورۆزیی سکرتێری گشتیی حیزبی دێموکراتی کوردستانی ئێرانە بە دەربڕینێکی دیکەوە. ئەگەر ئەو شتانە بۆ کاک خالید‌و حیزبەکەی رەوایە بۆچی بۆ حیزبێکی دیکە وەک حیزبی دێموکراتی کوردستانی ئێران ناڕەوایە‌و دەبێ ڕەد بکرێتەوە؟ ئەو حەقانیەت‌و نا حەقیانە لە چ لۆژیکێکەوە سەرچاوە دەگرێ؟\nئەگەر رەخنەی کاک خالید لەوەیە کە پەیامی نەورۆزیی سکرتێری گشتیی حیزبی دێموکراتی کوردستانی ئێران کە کاک خالید وایداناوە کە شەڕی چەکداری ڕاگەیاندووە‌و لە شاشەی تەلەفزیۆن ڕاگەیاندراوە، بەڵام ئەوان خەباتی چەکداری لە شاشەی تەلەفیۆنەوە ڕاناگەیەنن، ئەدی ئەوە نییە کە قسەکانی خۆی سەبارەت بە پێشمەرگە، خەباتی چەکداری لە نێوخۆی وڵات، زەربەوەشاندن لە هێزەکانی کۆماری ئیسلامی و... لە کاناڵی تەلەفزیۆنی "کوردستان٢٤" ڕادەگەیەنێ‌و پێشتر لە تەلەفزیۆنی خۆیان"کوردکاناڵ" ئەو چالاکییانەیان بە گەورە کردنەوە‌و بە شانازییەوە ڕاگەیاندووە؟\nلە قسەکانی کاک خالید وا دەردەکەوێ کە حیزبی دێموکراتی کوردستانی ئێران لە ماوەی نزیک بە ٤٠ ساڵی ڕابردوودا کە لەبەشێکی زۆری ئەو ماوەیەدا یەک حیزب بووین تا ئەو کاتەی ئەوان لە حیزب جیابوونەوە، لەوە حاڵی نەبووە کە خەباتی چەکداری "پێویستی بە ئامادەکاری نیزامی" هەیە. هەر لە درێژەی ئەو دێڕەدا دەڵێ:"پێویستی بە هەماهەنگی نێوان لایەنەکان لەگەڵ یەکتری هەیە".\nبێ گومان هەماهەنگ لە نێوان هێزە کوردییەکانی دژبەری کۆماری ئیسلامی کارێکی زۆر باشە، بەڵام یەکەم پرسیارێک کە لێرەدا دێتە پێش ئەوەیە کە ئایا لایەنەکی کاک خالید لەو چالاکییە چەکدارییانەی کە پێشتر ئاماژەی پێکردوون، هیچ هەماهەنگییەکی لەگەڵ لایەنەکان کردووە؟ ئەوەی ئێمە بیزانین لانیکەم لەگەڵ حیزبی دێموکراتی کوردستانی ئێران هیچ هەماهەنگییەکان نەکردووە، ئەگەر لەگەڵ لایەنەکانی دیکە هەماهەنگیان کرد بێ نازانین، بەڵام ویناچێ ئەو هەماهەنگییە کرابێ.\nدووهەم، بێجگە لەوە ئایا ئەو شێوە بیرکردنەوەیەی کاک خالید هیچ ڕێگایەک بۆ هەماهەنگی کردن لەگەڵ لایەنەکانی دیکە دەهێڵێتەوە؟\nلەو هەموو قسە دژبەیەکانە دەکرێ لە خوێندنەوەی ئەو قسانە لانیکەم دوو پەیام هەڵێنجرێ کە هیوادارین مەبەستی کاک خالید ئەوە نەبوو بێ.:\nئا، ڕێژیمی کۆماری ئیسلامی نیگەران نەبێ، چونکە" بەو پرش‌و بڵاوییەی کە ئێستا لە نێو حیزبە سیاسییەکانی ڕۆژهەڵاتی کوردستان هەیە، خەباتی چەکداری سەرکەوتوو نابێ‌و لەو دۆخەی ئێستادا تەنانەت ئەگەر بتوانین گوندێکیش رزگار بکەین، زۆر ئەستەمە بتوانین ڕایگرین‌و ئیدارەی بکەین". بەو شێوەیە سەرەڕای پێداهەلکوتنەکانی پێشوو بە پێشمەرگە، هێڵکی باتڵبوونیان بەسەردا دێنێ، چونکە بەبۆچوونی بەرێزیان ئەو شێوە خەباتە"خەباتی چەکداری" سەکەوتوو نابێ.\nب، پەیامێکیش بۆ خەڵکی کوردستانە بەو واتایە کە مادام خەباتی چەکداری سەرکەوتوو نابێ، سەری خۆتان بەردەنەوە‌و گوێڕایەڵی رێژیمی کۆماری ئیسلامی‌و ڕێنوێنییەکانی ڕێبەری موسولمانانی جیهان(وەلی فەقیە) بن‌و هێندە خۆتان ماندوو مەکەن، ئەو پەڕەکەی چاو ببڕنە ئاکامەکانی هەوڵ‌و تێکۆشانی کاربەدەستانی شار‌و نوێنەرانی مەجلیسی رێژیم کە داکۆکی لە مافە نەتەوایەتییەکانتان بکەن، وەک ڕێنوێنیانە کە کاک خالید لە پەیامەی نەورۆزیی خۆیاندا بەم چەشنە دەیدەن:" هەروەها ئەرک دەخرێتە سەر شووڕای شارەکان،سەر نوێنەرانی کورد لە پەرلەمانی ئێران کە لەوێ نوێنەرایەتی ناوچەکانی خۆیان دەکەن، ئاوڕدانەوەیەکیان لە ناوچکەی خۆیان هەبێ، ئەگەر ئەوان لەوێ هەن لە نەتیجەی دەنگی خەڵکی ناوچەکانی خۆیان لەوێ هەن. سەرڕای تەعەهوداتی ناوچەیی، تەعەهوداتی میللی ئەوان ئەوەیە کە دیفاع لە مافە نەتوایەتییەکانی خۆیان بکەن".\nخۆئەگەر هیچکام لەوانەش کاریگەر نەبوون"خەڵکی کورد لە کوردستانی ئێران حەقی خۆیەتی ئەو مافە بۆ خۆی بێڵێتەوە، کە لە چوارچێوەی مەیدانی نێوەدەوڵەتیش دا قەبووڵ کراو ئێعترافی پێ کراوە شتێکی ئینسانی‌و قانوونییە،موراجعە بە ڕەئی خەڵکەکەی خۆی بکا، ڕیفراندۆم بکا"( پەیامی نەورۆزی ئەمساڵی کاک خالید عەزیزی).\nئەوەش بەڵێنی قەرزێکە کە بە خەڵک دەدرێ بەبێ ئەوەی کات‌و چۆنیەتی بەرێوەبردنی دیار بێ، چونکە مادام خەباتی چەکداری سەرکەوتوو نابێ، کاک خالید هەر بە هێزی پارلمانتارانی کورد‌و ئەنجومەنی شارەکان ئەو ڕیفراندۆمە بەسەر کۆماری ئیسلامی دا دەسەپێنێ؟ یان ڕێگای دیکەی هەیە؟ بەم چەشنە دەبینین کە پەیامی نەورۆزی بەرێز کاک خالید‌و ئەو چەند وتووێژەی دوای ئەوە کە لە رەدی پەیامی سکرتێری گشتیی حیزبی دێموکراتی کوردستانی ئێران کردوویەتی پڕن لە ناکۆکی، چاندنی تۆوی بێ هیوایی‌و بێ توانایی خەڵکی کوردستانی خۆرهەڵات.\nلە لایەکی دیکەوە ورەبەخشین بە کۆماری ئیسلامی لە بەرانبەر زیندوویی‌و خەباتکاریی ئەو خەڵکە کە لە ماوەی نزیک بە چل ساڵ ستەم‌و زۆرداریی ئەو رێژیمە دڕندەیە، کۆڵیان نەداوە‌و باجەکەشیان بە قیمەتی هەزاران شەهید‌و بریندار‌و زیندانی‌و دەربەدەری داوە.\nهەروەها ئەو شێوە بۆچوونە بێ قیمەت کردنی خەبات‌و تێکۆشانی هەزاران پێشمەرگەی ریزەکانی خەبات دژی کۆماری ئیسلامی لە سەرەتاوە تا ئێستایە، بەو پێشمەرگانەشەوە کە لە ریزی حیزبەکەی کاک خالیددا شەهید بوون یان ئەوانەی هەر ئێستا لە ژێر سەرکردایەتی بەرێزیاندا خەبات دەکەن‌و ژمارەیەکی بەرچاویشیان هەموو تەمەنی لاوەتی خۆیان لەو ڕێگایەدا بە شانازییەوە تێپەڕ کردووە. زیاتر لە هەموو ئەوانەش ئەو بۆچوونانە لەگەڵ ڕۆحی بەرنامەی حیزبەکەی کاک خالید ناتەبایە کە تەنیا چەن مانگ لەوە پێش لە کۆنگرەکەیاندا پەسند کراوە، وەک:" لە فەزایەکی ئاوادا حیزبی ئێمە لەو باوەرەدا بوو کە دەبێ سەرنجی خۆمان‌و خەڵک‌و لایەنەکانی دیکەش بۆ ئەو زەروورەتە ڕابکێشین کە وزە‌و توانای سیاسی‌و خەباتگێڕیی ڕۆژهەڵات پێش هەموو شتێک بۆ بەهێز کردنی ئەو پارچەیەی کوردستان تەرخان بکرێ"..." ئێمە خۆڕاگری‌و خەباتی چەکدارانە بۆ خۆمان وەک گەلێکی خاوەن مافی چارەنووس‌و لەبەرانبەر ڕێژیمێکدا کە لە جیاتی پێکهێنانی دەرفەتی چارەسەری سیاسی بە دڕندانەترین شێوە سەرکووتی دەکا، بە مافی ڕەوا‌و تەنانەت ئەرکی خۆمانی دەزانین".\nبەڵام واقعییەتەکانی نێو کۆمەڵگای کوردستانی ئێران بە پێچەوانەی ئەوەی کاک خالید لێی حاڵی بووە، بریتییە لە هیواداری بە خەبات، بەربەرەکانێ لەگەڵ رێژیم‌و ڕەدکردنەوەی سیاسەتە دژی گەلییەکانی حکوومەتی کۆماری ئیسلامی، ئەو واقعییەتانەی تیمەکانی پێشمەرگە لە نێوخۆی وڵات لە ورە‌و ئیرادەی خەڵک بۆ درێژەدان بە خەبات بە چاوی خۆیان دیتوویانە‌و بە دڵ دەرکیان کردووە‌و بێ گومان پێشمەرگەکانی حیزبەکەی، لەگەڵ کاک خالیدیش باسیان بۆ کردووە.\nئێمە لەوە دڵنیاین کە خەڵکی کوردستان زۆر لەوە وشیارترن کە بەو جۆرە قسانە لە لایەن هەرکەس‌و لایەنێک بێ، ورە بەردەن‌و لە ڕێبازی ڕاستەقینەی خەبات بۆ بەدەستهێنانی مافەکانیان پاشگەز ببنەوە، بەڵام بێ گومان چاوەڕوانیشیان لە حیزبە سیاسییەکانی دژبەری کۆماری ئیسلامی‌و بەتایبەت ڕێبەرایەتییەکانیان ئەوەیە کە بە داهاتوو هیواداریان بکەن‌و ورەیان پێ ببەخشن نەک ئیرادەیان تێک بشکێنن‌و لە ڕابردووی پڕ لە خەبات‌و قوربانیدان پەشیمانیان بکەنەوە، لەو پێوەندییەدا قسە بۆ گوتن زۆرە، بەڵام جارێ ئەوەندە بەسە.\nلە کۆتاییدا جارێکی دیکە دووپاتی دەکەینەوە کە هیوادارین ئەو بۆچوونانە بە دوور بن لە بۆچوونەکانی حیزبەکەی کاک خالید‌و بەرێزیشی جارێکی دیکە لە ئاکامی نەرێنی ئەو بۆچوون‌و دەربڕینانە ورد بێتەوە.\n١٥ی خاکەلێوەی ١٣٩٥ی هەتاوی\n٣ی ئاپریلی ٢٠١٦ی زایینی


sura [ Surat Al-Isra ] Aya  (ئه‌ی ئینسان) له شتێك مه‌دوێ و شوێنی شتێك مه‌که‌وه که زانست و زانیاریت ده‌رباره‌ی نیه، چونکه به‌ڕاستی ده‌زگاکانی بیستن و بینین و تێگه‌یشتن هه‌ر هه‌مووی، به‌ر پرسیاره له به‌رامبه‌ریه‌وه.\nsura [ Surat Al-Baqarah ] Aya  ژیانی دنیا ڕازێنراوه‌ته‌وه بۆ بێ باوه‌ڕان (به‌ڵام له‌باتی سوپاسگوزاری) گاڵته ده‌که‌ن به باوه‌ڕداران (له‌به‌ر هه‌ژاری و نه‌داری و که‌م ده‌سه‌ڵاتی)، بێگومان ئه‌وانه‌ی که خاوه‌نی ته‌قواو له خوا ترسان بوون له ڕۆژی قیامه‌تدا له سه‌رویانه‌وه‌ن (له به‌هه‌شتی به‌رزو به‌ریندا، ئه‌وانیش له ناخی دۆزه‌خدان) و خوا (له دنیادا) ڕزق و ڕۆزی ده‌به‌خشێت به هه‌موو که‌س بێ ئه‌وه‌ی گوێ بداته بیرو باوه‌ڕیان.\nsura [ Surat Al-Munafiqun ] Aya  کاتێك ده‌یانبینیت سیما و له‌ش و لاریان سه‌رسامت ده‌کات، کاتێکیش دێنه قسه (ئه‌وه‌نده ده‌م بازو قسه‌زانن) ئه‌وه گوێ ده‌گرێت بۆ قسه‌یان، ده‌ڵێی داری وشکی به‌دیواردا هه‌ڵپه‌سێردراون، ئه‌وه‌نده له ترس و بیمدا ده‌ژین، هه‌ر هاوارو و بانگێك بکرێت، هه‌ر باسێك بێته پێشه‌وه، وه‌ده‌زانن دژی ئه‌وانه، ئا ئه‌وانه هه‌ر دوژمنن، که‌وابوو خۆتیان لێ بپارێزه، وریایان به، خوا بیانکوژێت و له‌ناویان به‌رێت، ئاخر بۆچی واده‌که‌ن، به‌ره‌و کوێ لادران (بۆچی باوه‌ڕی دامه‌زراو ناهێنن و له ڕێبازی ڕاست لاده‌ده‌ن).\nsura [ Surat Al-A'la ] Aya  که‌واته تۆ ئیتر له‌سه‌ر یادخستنه‌وه و یاداوه‌ری ئه‌و که‌سانه به‌رده‌وام به که سوودیان وه‌رگرتووه و ئاماده‌ن زیاتر تێبگه‌ن.\nsura [ Surat AlAhzab ] Aya  ئه‌ی هاوسه‌رانی پێغه‌مبه‌ر (صلی الله علیه‌وسلم) له‌ماڵه‌کانی خۆتاندا به‌سه‌نگینی و سه‌لاری بسره‌ون، زینه‌ت و جوانی خۆتان ده‌رمه‌خن وه‌کوو سه‌رده‌می نه‌فامی یه‌که‌م، نوێژه‌کانیشتان به‌چاکی ئه‌نجام بده‌ن و زه‌کات بده‌ن (له‌ماڵ و سامان)، فه‌رمانبه‌رداری خواو پێغه‌مبه‌ره‌که‌شی بکه‌ن، چونکه به‌ڕاستی خوا ته‌نها ده‌یه‌وێت هه‌موو ناپاکی و ناسازی و نادروستیه‌ك له ئێوه دوور بخاته‌وه ئه‌ی خاوخێزانی ماڵی پێغه‌مبه‌رو به‌ته‌واوی پاکتان بکاته‌وه (دوور له‌هه‌موو ناته‌واوی و قسه‌و قسه‌ڵۆکێك).


دیزاینه نوێیه‌كه‌ی نیسان چه‌كی 2020 شۆكتان ده‌كات\n:: PM:04:01:07/09/2019 \nكۆمپانیای نیسان له نوێترین به‌رهه‌مدا یه‌كێك له باشترین ئۆتۆمبێله‌كانی نمایش كرد كه ئه‌ویش نیسان چه‌كی مۆدێل 2020ـه و ئه‌وه‌ی له‌و ئۆتۆمبێله‌دا ده‌بینرێت، ئه‌وه‌یه گۆڕانكارییه‌كی ته‌واوی له ده‌ره‌وه و ناوه‌وه‌یدا ئه‌نجام داوه.\nماڵپه‌ڕی "caricos" بابه‌تێكی بڵاو كردووه‌ته‌وه له‌باره‌ی نوێترین به‌رهه‌می كۆمپانیای نیسان و ئاماژه‌ی پێ داوه، كۆمپانیای نیسان نوێترین ئۆتۆمبێلی مۆدێل به‌رزی چه‌كی 2020ی نمایش كرد كه دیزاینه‌كه‌ی بووه‌ته جێی سه‌رنجی خه‌ڵك له دنیادا، كۆمپانیای نیسان ئۆتۆمبێلی چه‌كی نۆ ساڵه دروست كردووه، هه‌روه‌ها له‌م ماوه‌یه‌دا زیاتر له یه‌ك ملیۆن ئۆتۆمبێلی جۆری چه‌كی فرۆشتووه، ئه‌مه‌یش وای كرد نوێترین دیزاینی لێ بڵاو بكاته‌وه كه خه‌ڵكی داوایان بچێته سه‌ری.\nله‌باره‌ی تایبه‌تمه‌ندییه‌كانی ئه‌م ئۆتۆمبێله كۆمپانیاكه گوتوویه‌تی، ئه‌م ئۆتۆمبێله خاوه‌ن تایبه‌تمه‌ندیی ناوازه‌یه و به‌شێوه‌یه‌كی زۆر به‌هێز دروست كراوه و دیزاینێكی جوانیان بۆ داناوه، جگه له‌وه‌یش خاوه‌ن هێزی 360 ئه‌سپه و بزوێنه‌ره‌كه‌ی 3.5 لیترییه و چوار پستۆن و شه‌ش پستۆنیشی هه‌یه، به‌ڵام له‌باره‌ی نرخه‌كه‌ی هیچ نه‌گوتراوه، له‌به‌ر ئه‌وه‌ی ساڵی داهاتوو ده‌خرێته بازاڕه.


ئەپڵ iPad Pro ـی نوێی بە پڕۆسێسەری A12Z و 2 کامێرا لە پشتەوە و تەختەکلیلی زیرەکی بە هەبوونی Trackpad ـەوە ڕاگەیاند – کەی ئای تی ئێن\nبە ڤیدیۆ و بەزمانی کوردی باشترین 5 ئەپڵیکەیشن بۆ سیستەمی ئای ئۆ ئێس\nبەرنامەیەكی زۆر بچووك بۆ زیات كردنی فۆرماتی PDFبۆ ئۆفیسی 2007\nوەنپڵەس وەشانێکی نوێی ڕووکاری OxygenOS ـی ڕەوانەی مۆبایلی OnePlus 7 کرد\nئەپی فەرمی پێگەی Wikipedia دابگرە و ئاسانتر لەوەی کە لە وێبدا بگەڕێیت بۆ بەدەستخستنی زانیاری\nئەپڵ iPad Pro ـی نوێی بە پڕۆسێسەری A12Z و 2 کامێرا لە پشتەوە و تەختەکلیلی زیرەکی بە هەبوونی Trackpad ـەوە ڕاگەیاند\nلە دوای ڕاگەیاندنی جۆرێکی نوێ لە لاپتۆپی MacBook Air، ئەپڵ iPad Pro ـی نوێشی بە پڕۆسێسەری A12Z و 2 کامێرا لە پشتەوە تەختەکلیلی زیرەکی Magic Keyboard ـی بە هەبوونی Trackpad و نرخی دەستپێکی 799$ ـەوە ڕاگەیاند.\niPad Pro نوێیەکان بە 2 قەبارەی 11 ئینجی و 12.9 ئینجییەوە ڕاگەیاندران. لە پشتەوە خاوەن 2 دانە کامێران لە جۆرەکانی Wide و Ultra Wide بە ڕوونییەکانی 12 و 10 مێگاپێکسڵ. وە هەستەوەرێکی دیکە لە پشتەوەیان بوونی هەیە بە ناوی LiDAR بە پشتگیری لە ڕاستی خەیاڵی، ئەپڵ دەڵێت ئەم هەستەوەرە تایبەتە بە پێوانەکردنی بنەماکان بۆ دووری تاوەکو 5 مەتر.\nتەختەکلیلێکی نوێی زیرەک لەگەڵ iPad Pro نوێیەکان ڕاگەیاندرا بە ناوی Magic Keyboard، کە جۆرێکی باشترە لە چاو جۆری پەپولەییەوە، وە لەگەڵ ئەوەشدا تەختەکلیلەکە خاوەن جوڵێنەری Trackpad ـی هاوشێوەی لاپتۆپەکان و دەرچەی USB-C ـە. بە داخەوە، ئەم تەختەکلیلە نوێیە لەگەڵ ئایپادە نوێیەکان بوونیان نابن، بەڵکو دەبێت بە جیا و بە نرخی 299$ بۆ جۆری 11 ئینجی و 399$ بۆ 12.9 ئینجی بیکڕیت.\niPad Pro نوێیەکان خاوەن پڕۆسێسەری A12Z Bionic ـن بە هەبوونی 8 ناوکی گرافیکەوە، کە ئەپڵ بە شانازییەوە دەڵێت ئەمە ئایپادەکان لە هەندێک لە لاپتۆپەکانی Windows خێراتر دەکات. خاوەن بژاردەی بیرگەی 128 و 256 و 512 گێگابایت و 1 تێرابایتە. هەرچی سەبارەت بە پاترییەکانیانە، بەرگەی 10 کاتژمێر لە بەکارهێنانی بەردەوام دەگرن و پشتگیری لە ڕایەڵەی LTE دەکەن.\nنرخی iPad Pro ـی 11 ئینجی لە 799$ دەست پێدەکات و 12.9 ئینجییەکەی بۆ بیرگەی 128 گێگابایت و جۆری Wi-Fi لە 949$ ـەوە دەست پێدەکات. لە ئێستاوە بەردەستن بۆ کڕین بە شێوەی داواکاری پێشوەختە و لە ڕێکەوتی 25 ـی ئەم مانگە ڕەوانەی کڕیارە پێشوەختەکان دەکرێن و بەردەست دەکرێن بۆ هەمووان.\nتاگەکان Apple ئایپاد ئەپڵ iPad iPad Pro iPad Pro 2020 Magic Keyboard بەرهەمی نوێ تابلێت هەواڵ


ئەمریکا پلانی نوێی بۆکۆتاهێنانی داعش ڕاگەیاند - هاوپەیمانی نیشتمانی\nئەمریکا پلانی نوێی بۆکۆتاهێنانی داعش ڕاگەیاند\n28, ئازار 2019\nدوای ئەوەی داعش توشی شکستێکی گەورە بوو لە عێراق و سوریا خەلافەتەکەی بەڕوو نەمانی یەکجارەکی چوو دوای ئەم قۆناغە ئەمریکا و هاوپەیمانەکانی هەوڵدەدەن لە ڕێگای سەقامگیری ئاسایش لەو ناوچانەی داعشی لێ بوو دیسان ڕێگری بکەن لە دووبارە تەشەنەسەندنی فکری داعش. \nجه‌یمس جێفری، نوێنه‌ری ئه‌مریكا بۆ كاروباری سووریا لە دیبەیتێکی تایبەتدا ڕایگەیاند” ئەرکی ئەمریکاو هاوپەیمانەکانی لەم قۆناغەدا ئەوەیە نەهێڵن جارێکی دیکە دەسەڵاتی خەلافەت لەو ناو چانە سەر هەلبداتەوە کە ماوەیەکی زۆر حکومیان تێدا کردووە”.\nڕونیشی کردەوە “لە ئێستادا ئەرکی ئەمریکا و هاوپەیمانەکانی ئەویە لەڕێگای بنیاتنانو و دابینکردنی ئاسایش بۆ ئەو ناوچانە ڕێگربن لە دووبارە هەستانەوەی داعش”.\nئەوەشی خستە ڕوو “رووبه‌ڕووبوونه‌وه‌ی هزری تایه‌فی، به بۆچوونی شرۆڤه‌كاران به بێ به‌شداری كارای ده‌سه‌ڵاتدارانی ناوچه‌كه ناكرێت”.\nلای خۆشیەوە پیته‌ر بێرگن، جێگری سه‌رۆكی لێكۆڵینه‌وه‌ی نێوده‌وڵه‌تی، لە دامه‌زراوه‌ی نیو ئه‌مریكا وتی “نیگەرانی ئەمریکا لەوەیە کە کێشەی مەزهەبی لە ناو پێکهاتەکانی عێراق بە ئەمریکا چارە ناکرێت گەر عێراقیەکان خۆیان دەست پێشخەر نەبن”.\nئەوەشی خستە ڕوو “ڕەنگە ئەمرێکا بتوانێت لە بوارە ئەمنیکە هاوکاری عێراقیەکان بێت بەڵام لە نەهێشتنی ململانێی تایەفی و مەزهەبگەرای دەىێت عێراقیەکان خۆیان هاوکار و هەماهەنگی یەک بن بۆ بنەبڕ کردنی”.\nدوای نەمانی خەلافەتەکەی داعش لە سوریا و عێراق لە ناوچوونی ئەو ڕێخراوە لە کۆتاییەکانی نزیک بووەتەوە ئەمریکا و هاوپەیمانەکانیشی ئەرکێکی قورستریان کەوتوەتە سەر شان بۆ ڕووبەڕوبونەوەی ئەم قۆناغە نوێیە دواین هەنگاویش کە ئەمریکاو هاوپەیمانەکانی ئەیانەوێت بۆ بنەبڕکردنی داعش یەکجاری لەو ناوچانە بیگرنربەر لە ڕێگای هاندانی پێکهاتەکانی عێراقە و سوریا بۆ ڕوو بەڕروبوونەوی فکری مەزهەبی وتایفی لەنێوانیان.


عیراق..تاقیكردنه‌وه‌كانی وزاری سێهه‌می ناوه‌ندی ده‌ستپێده‌كات PUKmedia یەکێتیی نیشتمانیی کوردستان\nعیراق..تاقیكردنه‌وه‌كانی وزاری سێهه‌می ناوه‌ندی ده‌ستپێده‌كات\nکوردستان 10:12 AM - 2022-05-29\nتاقیكردنه‌وه‌كانی وزاری پۆلی سێیه‌می ناوه‌ندی له پارێزگاكانی عیراق به به‌شداری نیو ملیۆن خوێندكار ده‌ستیپێكرد و له‌هه‌رێمی كوردستانیش تاقیكردنه‌وه‌ی خولی دووه‌می هه‌مان قۆناغ له ڕۆژی 11 حوزه‌یران ده‌ستپێده‌كات.\nئه‌مڕۆ یه‌كشه‌ممه، یه‌كه‌م تاقیكردنه‌وه‌ی وزاری پۆلی سێیه‌می ناوه‌ندی به به‌شداری زیاتر له نیو ملیۆن خوێندكار له پارێزگاكانی عیراق ده‌ستیپێكرد.\nله هه‌مان كاتدا به‌ڕێوه‌به‌رایه‌تی گشتی ئه‌زمونه‌كانی سه‌ر به وه‌زاره‌تی په‌روه‌رده‌ی هه‌رێمی كوردستان راگه‌یه‌نراوێكی بڵاوكرده‌وه و تیایدا ئاماژه‌ی به‌وه‌داوه، خولی یه‌كه‌می ئه‌زمونه گشتییه‌كانی قۆناغی ١٢ی ئاماده‌یی به هه‌ردوو به‌شی زانستی و وێژه‌یی رۆژی ٢٧ی حوزه‌یران ده‌ستپێده‌كه‌ن و رۆژی ٢٥ی ته‌مموز كۆتاییان دێت.\nباسی له‌وه‌شكردووه، خولی دوه‌می ئه‌زمونه گشتییه‌كانی پۆلی نۆیه‌می بنه‌ڕه‌تی، رۆژی ١١ی حوزه‌یران ده‌ستپێده‌كه‌ن و رۆژی ٢٠ی هه‌مان مانگ كۆتاییان دێت.\nوه‌زاره‌تی په‌روه‌رده‌ی هه‌رێمی كوردستان مامۆستایان و خوێندكاران ئاگادار ده‌كاته‌وه كه ئه‌گه‌ر رۆژێكی تاقیكردنه‌وه به‌ر پشوو كه‌وت، تاقیكردنه‌وه‌كه دواناخرێت و له‌كاتی دیاریكراودا تاقیكردنه‌وه‌كه به‌ڕێوه‌ده‌چێت.


📕 57 ساڵ خولانەوە لە ژێر وەهمی شۆڕشدا پەڕتووکخانە\n📅 کاتی تۆمارکردن Apr 21 2021 8:13AM\nیادداشت و بیرەوەری نووسەر: حازمی عەلی کوتک بڵاوک [ زۆرتر... 👁] 📕 ✖ 0 0 ✔ 99% ✍ ز.س. 21-4-2021 8:13:04\n👁 ئەم بابەتە 30,262 جار بینراوە\n📕 بەسێبەری کێوی قافەوە گەشتنامە پەڕتووکخانە\n📅 کاتی تۆمارکردن Mar 23 2021 10:43AM\nنوسینی کەریم کاکە بڵاوکردنەوەی سەردەم سلێمانی چا [ زۆرتر... 👁] 📕 ✖ 0 1 ✔ 99% ✍ ز.س. 23-3-2021 10:43:02


Diplomatic Magazine | بۆ "عەبدوڵڵای مەلا نوری" نا، تەنیا لەپێناوی گۆڕاندا\nبەرخوردێکی خراپ خەریکە ئەبێتە فەرهەنگ لەناو گۆڕاندا، کۆمەڵێك دووانە(پنائی) ئەخرێتە بەردەستت، وەك بڵێی تۆ ناچاربیت یەکێکیان هەڵبژێریت، کاك عومەر یان کاك قادر؟ د.یوسف یان ئارامی شێخ محەمەد؟ عەبدوڵڵای مەلانوری یان عەلی حەمەساڵەح؟ پێشتر برزۆ مەجید یان ڕابوون مەعروف؟ د.محەمەد عەلی یان هۆشیار عەبدوڵڵا؟ ڕەش یان سپی؟.... تاد\nجیاواز لە ململانێی تەندروست بێگومان حیزب بەزیندوویی ئەهێڵێتەوە، "کە بەداخەوە لەم بابەتەدا نائامادەیە"، بەئەندازەیەکی زۆر هەمیشە تا ئاستی ئێسك شکاندن ململانێکە تاودراوە، کەس و میزاج تیادا ڕۆڵگێڕی یەکەم و دامەزراوە تیایدا شوێن بزر بووە، لەهەموو بارەکانیشدا کەمپەینی ناو تۆڕە کۆمەڵایەتییەکان یەکلاکەرەوە بووە، هەرچەندە هەمیشە لایەنی سەردەست بەدەم هاواری" نابێت کێشە ناوخۆییەکان ببرێنە دەرەوە، ئەوە دەرگای گردەکە و هەموو ژوورەکان واڵایە و فەرموو بڕۆ چیت هەیە لە ئۆرگانی تایبەتمەنددا بیڵێ!!" بەڵام بۆ خۆیان هەڵمەتێکی مونەزەمیان ڕێکخستووە و بەرامبەریان وەك پەلکە گیای ژێر قاچی فیل پان و پەرچ کردووەتەوە!\nهەمیشە ئەوان سوار و خەڵکیتر پیادە بوون!\nهەر کەس و دەستە و بگرە ڕۆشنبیر و گۆڤار و سایت و ڕۆژنامەیەك "نا"یەك، یان ڕەخنەیەکی لە ئەدای ئەم تاقمە گرتبێت، ئیتر دەرگای جەهەننەم بەڕوویدا کراوەتەوە، کەمپەینی تەخوین و تەسریق و تەحقیری بەڕوودا هەڵگیرساوە، ئاگاداربن ها ناڵێم ڕەخنە لە گۆڕان بەڵکو تەنیا لەو گروپە، بڕۆن ئەدەبیاتی خۆیان سەیرکەن سەدان ڕەخنەیان لە ڕێکخەر و خانە و جڤات گرتووە، زۆرجار سیاسەتی گشتیی گۆڕانیان شەل و پەت کردووە، مادام ئەو کاستە پێکەوە بوون، ئەم ئەویتریانی کردووە بە پاڵەوان و سەرنج و دیدەکەشی وەك گەوهەری ناو ئاسنی ژەنگاوی مارکێتینی بۆ کراوە!\nناوی کەس نابەم، بەڵام دەیان کەسێتیی و فیگەری ناو گۆڕانیان هاڕی، وەك ئازایەتیی دەرخواردی خەڵکیان دا، تەنانەت لە پەیوەست بە کشانەوەی گۆڕان لە حکومەت کە کاك نەوشیروان"یادی بەخێر" مابوو، نەخۆشیی و دوورە وڵاتییان بەهەل زانی، هەزاران بۆچوونی ئەویان ساختەکرد، بە تایبەت ئەوەی کە گوایە کاك نەوشیروان قایل نیە بە کشانەوە لە حکومەت، تا لەژێر فشاری بەشێك لە "گروپی تێپەڕاندنی قەیران"دا و لەناو کۆبوونەوەکەدا ناچار کران تا هەر لەوێدا پەیوەندی بەکاك نەوشیروانەوە بکرێت و ڕاستیی بۆچوونەکە چێك بکرێت، کاك نەوشیروان وەك باوەڕی نەگۆڕی شەقی لەو جۆرە بەشدارییە هەڵدا و داوای کشانەوەی کرد.\nبەڵام نەك ئەوان سەرپێچییان لەو بڕیارە کرد، بەڵکو هاتن وتیان: جڤاتی نیشتیمانیی مەرجەعە، نەك ڕێکخەر، ئۆکەی ئەمە دەستوری گۆڕان وائەڵێ، بەڵام پاش ئەوەی کە ئەندامی جڤات هەبوو لەتاران نەخۆشی سەر جێگا بوو، بە پەلە هێنایانەوە بۆ دەنگدان بە نەکشانەوە لە حکومەت، هێشتا ۳۱ ئەندامی جڤات(کە زۆرینە بوون) دەنگیان بە کشانەوە دا، کەچی ئەمان هەر ملیان نەدا بەو دەنگدانە و نەیانهێشت ببێت بە بڕیار!\nلە ئێستا و دوای ئەوەی کە خۆیان وا بۆ ساڵێك ئەچێت هیچ نەماوە بە جەنابی کاك عومەری سەید عەلی ڕێکخەری گشتیی و خانەی ڕاپەڕاندن بیڵێن، بە پێچەوانەوە "عەبدوڵڵای مەلانوری" هاوکارترین کەسی گردەکە بووە کە زۆر هاوئاهەنگ و تەبابووە لەگەڵ ڕێکخەر و خانە و جڤاتەکان، بەڵام بە لیکۆڵینەوە و ڕاوێژ لەگەڵ زۆرێك لە هەڵسوڕاوان و تەنانەت لەگەڵ بەشێکی زۆر لە جڤاتەکان و ئۆرگانەکانیتر لەگەڵ کۆمەڵێك هاوڕێیدا پڕۆژەیەکی ئامادەکردووە، بەتەنیشت ئەم هەوڵە چاکسازییەیەوە، هەڵمەتی دەرگا بە دەرگا و دووکان بە دووکانی بۆ سەرخستنی لیستی گۆڕان کردووە.\nدوابەدوای هەڵبژاردنیش گفتوگۆیەکی لە ڕۆژنامەی هاوڵاتیی بڵاوکردووەتەوە، کە تیایدا وەك نەریتێکی ڕاقی و باو لە جیهانی کاری سیاسییدا، داوای هەڵگرتنی بەرپرسیارێتی ئەم پاشەکشێیەی گۆڕانی لەلایەن جەنابی ڕێکخەری گشتیی و خانەی ڕاپەڕاندنەوە کردووە، لەبەرامبەردا وەك هەمیشە پاش چەند ڕۆژ کەمپەینی تەخوین کردنی و سازکردنی زەمینە، کە زۆر لێزانانە کەسێتی کاك عومەر وەك ستەم لێکراو دەرخراوە و کەوتوونەتەوە بەراورد کردن لەنێوان( کاك عومەری سەید عەلی و کاك عەبدوڵڵای مەلانوری)ـدا، هەڵبەت بەو لۆژیکەی کە عەبدوڵڵا وەك حازرخۆر و پۆست ویست و چاوچنۆك و ناپاك وێنا بکرێت، لە هەڵمەتێکدا سەدان پۆستی فەیسبووکی بەدوای خۆیدا هێنا!!\nئێ باشە بۆچی؟! بۆچی ئەم هەلور بەلورە بۆ ئەم فیگەرانەی خۆمان بکەین؟\nبۆچی نابێت ئێمە لەیەك کاتدا ڕێز لە ماندوو بوون و قوربانیدانی کاك قادر و کاك عومەر و کاك عوسمان و کاك مستەفا و هەموو کاکەکانیتر بگرین؟\nبۆچی نابێت ئەو سەنگ و قورساییەی د.یوسف و کاك ئارام و کاك عەلی و کاك عەبدوڵڵا و کوێستان خان و نەسرین خان و ئێڤار خان و کاك شەماڵ و کاك شۆڕش و هەموو ئەو برا وخوشکانەیتر هەیانە بخەینە خزمەتی گۆڕان و چاکەی گشتییەوە؟!\nبۆچی ئەبێت ئێمە مەحکوم بین بەم خەڵك وەدەرنانە؟ با ڕاستگۆ بین ئەمە درێژکراوەی فەرهەنگی یەکێتییە کە لە ساڵی ۱۹۷۵ــەوە دەستە دەستە خەڵکی خۆی فڕێ ئەداتە دەرەوە، هەر لەو مێژووەوە پارتی بەرەی خۆی قەرەباڵغ ئەکات!\nستەم و ناحەقی بەم کاسەیەتییانە ڕاگرن، وەك عەرەب ئەڵێ: ((ئەم سۆز و حەنانەتان بۆ عەلی نیە، بەڵکو لە ڕقی عومەرە)) ئێوەش ئەوەی لەدژی عەبدوڵای مەلانوری ئەیڵێن، لە خۆشەویستیتانەوە نیە بۆ ڕێکخەری گشتی!\nتا دوێنێ عەبدوڵڵا "شێرەکەی پەرلەمان و شکێنەری بت و کوڕە سادەکەی گۆڕان و گەنجە خاکیی و خۆنەویستەکەی گەرمیان" بوو، بۆچی لە شەو و ڕۆژێکدا بوو بەم کوڕە ئینتیهازیی و ڕیابازە؟!\nگەیشتن بە ڕێگریی لە عەبدوڵڵا مانا و مەغزای زۆری تێدایە، ڕەنگە سەرەتای کۆمەڵێك تەسفییە و لێپێچینەوە بێت کە چەند مانگێکە ئەوان لەئامادەکارییدان و ئێمەش هۆشدارییمان دابوو!\nئەگەر حیزب بیەوێت بە بەهێزیی بمێنێتەوە، پێش هەرشتێك ڕێز لەسەرنج و ڕەخنەی ئەهلی نەزەر ئەگرێت، ئیتر ئۆتۆماتیکیی ژاوەژاوە دروست نابێت، ئاخر تۆ کە دێیت بە کۆمەڵێك ناو و ناتۆرەی ناشیاو دەمی بیریارانی بەهەڵوێست "مەریوان وریا قانع و ئاراس فەتاح" و زۆربەی ڕۆشنبیران دائەخەیت، چاوەڕێی ئەم بزووتنەوەیە بەرەو کوێ ئاراستە بکرێت؟ چۆن لەشکری تینووی ئازادیی و ئازادیی دەربڕین لێت زیز و دوڕدۆنگ نابن؟!


پێش كۆبونه‌وه‌ی پێنج قۆڵی،مشتومڕ له‌نێوان یه‌كێتی‌و گۆڕان دروستده‌بێت |\nوته‌بێژی مه‌كته‌بی سیاسی یه‌كێتی نیشتیمانی كوردستان وه‌ڵامی لێدوانی به‌رپرسێكی گۆڕان ده‌داته‌وه سه‌باره‌ت به كۆبونه‌وه‌ی پێنج قۆڵی‌و پڕۆژه‌ی ئۆپۆزسیۆن‌و ده‌سه‌ڵات بۆ كۆبونه‌وه‌كه.سه‌ركۆ عوسمان ئه‌ندامی وه‌فدی دانوستانكاری گۆڕان له‌گه‌ڵ لایه‌نه‌كانی ده‌سه‌ڵات له‌لێدوانێكیدا كه له‌سایتی (سبه‌ی) سه‌ر به كۆمپانیای وشه بڵاوكراوه‌ته‌وه، رایگه‌یاندووه ئه‌گه‌ر وه‌ڵامه‌كانی ده‌سه‌ڵات بۆ پڕۆژه‌كانی ئۆپۆزسیۆن دڵخۆشكه‌ر نه‌بن، ئه‌وا په‌نا ده‌به‌نه‌وه به‌ر شه‌قام\nهه ر وه ها هاوڵاتی بڵاوی کرده وه که ئازاد جوندیانی وته‌بێژی مه‌كته‌بی سیاسی یه‌كێتی نیشتیمانی له‌لێدوانێكد كه له‌ماڵپه‌ڕی فه‌رمی یه‌كێتی دا بڵاوكراوه‌ته‌وه رایگه‌یاندووه “دانوستانه‌كان ته‌نها بۆ ئه‌وه نین كه قسه له‌سه‌ر جێبه‌جێكردنی باكێجه‌كانی ئۆپۆزسیۆن بێت، دانوستان بۆ ئه‌وه‌یه كه لایه‌نه‌كان له‌سه‌ر بنه‌مای هه‌موو پرۆژه‌كان بگه‌نه خاڵی هاوبه‌ش بۆ رێككه‌وتن”.\nهه‌روه‌ها وتویه‌تی “ئه‌گه‌ر ئامانجی ئۆپۆزسیۆن له دانوستانه‌كان ئه‌وه‌بێ كه قسه له‌سه‌ر ئه‌وه بكرێ چۆن پرۆژه‌كانی ئۆپۆزسیۆن جێبه‌جێده‌كرێن، ئه‌وا دانوستانی سیاسی نه‌ئه‌ویست و لیژنه‌یه‌كی هونه‌ریی به‌س بوو بۆ ئه‌و ئامانجه‌ی ئه‌وان”.\nبڕیاره رۆژی چوارشه‌ممه كۆبونه‌وه‌ی سێ یه‌می پێنج قۆڵی له‌نێوان ئۆپۆزسیۆن‌و ده‌سه‌ڵات له‌هه‌رێمی كوردستان ئه‌نجام بدرێت دوای ئه‌وه‌ی دوو كۆبونه‌وه‌كه‌ی پێشتر ئه‌نجامێكی ئه‌وتۆیان لێ نه‌كه‌وته‌وه.\nEntry filed under: هاوڵاتی, ئۆپۆزسیۆن.\nسووتانی دارستانه‌کانی کوردستان،خه‌سارێکی نه‌ته‌وه‌ییه\tرونکردنەوەیەک لە ئەندامانى پەرلەمانى کوردستان(جەعفەر عەلى،زانا رەئوف،شاهۆ سەعید)ەوە


ئا/ گه‌یلان عه‌باس\nسێ ساڵ لەمەوبەر، لە شه‌وی 15 له‌سه‌ر 16ی ته‌مموزی (2016)دا، توركیا روبه‌ڕوی هه‌وڵی كوده‌تایه‌كی سه‌ربازی بوه‌وه، به‌مه‌به‌ستی دورخستنه‌وه‌ی ئه‌ردۆغان و پارته‌كه‌ی له ده‌سه‌ڵاتی سیاسی توركیا. كوده‌تاكه له‌لایه‌ن كۆمه‌ڵێك له ئه‌فسه‌رو پله‌داری سه‌ربازی و به‌شێك له هێزه‌كانی نێو سوپای توركیا ئه‌نجامدرا. هه‌وڵی كوده‌تاكه (15) سەعاتی خایاندو تا به‌ره‌به‌یانی رۆژی (16)ی تەمموز به‌رده‌وام بو، سه‌رئه‌نجامه‌كه‌ی خۆی بینییه‌وه له‌شكستهێنان و ده‌ستگیركردنی ئه‌نجامده‌رانی كوده‌تاكه.\nپانۆرامای روداوه‌كانی شه‌وی كوده‌تاكه\nسەعات (10) شه‌وی (15)ی ته‌مموزی (2016)، له ئه‌نقه‌ره‌ی پایته‌ختی توركیاوه جموجۆڵی سه‌ربازی ده‌ستیپێكرد، سه‌ره‌تا چه‌ند فڕۆكه‌یه‌كی جه‌نگی به‌ئاسمانی ئه‌نقه‌ره‌دا سوڕانه‌وه، له‌سه‌ر ئاستی زه‌مینیش چه‌ند تانكێكی سوپای توركیا پردی (بسفۆر) یان كۆنترۆڵكرد، ئه‌م پرده هه‌ردو به‌ری ئه‌وروپا و ئاسیای ئیستانبوڵ به‌یه‌كه‌وه گرێده‌دات. دواتر ورده ورده هێزه‌كانی سوپا به نێوه‌ندی شاری ئیستانبوڵ و ئه‌نقه‌ره‌دا بڵاوه‌یان پێكرا. تا ئه‌م ساته‌وه‌خته‌ش هاوڵاتیانی توركیا به گومانه‌وه سه‌یری جوڵه سه‌ربازییه‌كانی سوپایان ده‌كردو گومان ده‌كرا له‌وه‌ی ئه‌م هه‌وڵه ئامانج لێی كوده‌تاو كۆنترۆڵكردنی ده‌سه‌ڵاتی وڵات بێت.\nبڵاوبونەوەی سوپا لە شەقامەکانی ئیستانبوڵ\nپاش چه‌ند خوله‌كێك كۆپته‌رێكی سوپا په‌لاماری بینای سه‌رۆكایه‌تی ئه‌ركانی سوپاو بینای ده‌زگای هه‌واڵگری توركیای دا. لێره‌وه ده‌نگۆی ئه‌نجامدانی كوده‌تای سه‌ربازی له‌نێو توركیادا بڵاوبوه‌وه. به‌تایبه‌ت پاش بڵاوبونه‌وه‌ی هه‌واڵی ده‌ستبه‌سه‌رداگرتنی بینای سه‌رۆكایه‌تی ئه‌ركان و ده‌ستگیركردنی سه‌رۆك ئه‌ركانی سوپای توركیا (خولوسی ئاكار) له‌لایه‌ن ئه‌نجامده‌رانی كوده‌تاكه‌وه.\nساته‌وه‌ختی خوێندنه‌وه‌ی به‌یاننامه‌كه‌ی ئه‌نجامده‌رانی كوده‌تاكه له كه‌ناڵی TRT\nسوپا له جوڵه‌كانی به‌رده‌وام بو، سەعات (11:05) خوله‌ك بینالی یه‌ڵدرم سه‌رۆك وه‌زیرانی توركیا له‌رێگه‌ی په‌یامێكه‌وه جەختی له‌سه‌ر هه‌وڵی ئه‌نجامدانی كوده‌تا كرده‌وه له‌لایه‌ن گروپێكی یاخیبوی نێو سوپای توركیا، هاوكات داوای له هاوڵاتیانی توركیا كرد بڕژێنه سه‌ر شه‌قامه‌كان و به‌رگری له‌شه‌رعیه‌ت بكه‌ن. سەعات (12)ی شه‌و بینای سه‌ره‌كی رادیۆ و ته‌له‌فیزیۆنی توركی (TRT) له ئه‌نقه‌ره له‌لایه‌ن سه‌ربازانی سوپاوه كۆنترۆڵكراو سەعات (12:13) خوله‌ك به‌یاننامه‌یه‌ك به ناوی (ئه‌نجومه‌نی ئاشتی سوپای هێزه چه‌كداره‌كانی توركیا) بڵاوكرایه‌وه، له په‌یامێكدا رایانگه‌یاند: "بۆ پاراستنی دیموكراسی و پێكه‌وه‌ژیان و ئازادی توركیا ده‌ستیان به‌سه‌ر ته‌واوی ده‌سه‌ڵاته‌كانی توركیادا گرتوه". هاوكات حوکمی ده‌سه‌ڵاتی سه‌ربازی و باری نائاساییان له‌سه‌رانسه‌ری وڵاتدا راگه‌یه‌ند، هه‌ر له راگه‌یه‌ندراوه‌كه‌دا بڕیاریاندا سه‌رجه‌م فڕۆكه‌خانه‌كانی توركیا تا كاتێكی نادیار دابخرێن.\nساتی بڵاوبونه‌وه‌ی دو په‌یامی هاوشێوه له لایه‌ن (ئه‌ردۆغان و عه‌بدوڵا گویل) له رێگه‌ی پرۆگرامی فه‌یس تایم له هه‌ردو كه‌ناڵی CNN TURK و NTV به‌مه‌به‌ستی داواكردن له‌پشتگیری شه‌قام بۆ گێڕانه‌وه‌ی شه‌رعیه‌ت له توركیادا.\nله سه‌ر شه‌قامه‌كانی توركیا به‌تایبه‌ت له (ئه‌نقه‌ره‌و ئیستانبوڵ) روداوه‌كان به‌رده‌وام بون تا ده‌هات دۆخه‌كه ئاڵۆز ده‌بو، ورده ورده به‌شێك له هاوڵاتیان له‌گه‌ڵ پۆلیس و سه‌ربازانی سوپا له‌سه‌ر شه‌قام روبه‌رو ده‌بونه‌وه. له‌وكاته‌داو لە سەعات (12:26) خوله‌ك ئه‌ردۆغان له ڕێگه‌ی په‌خشی راسته‌وخۆی كه‌ناڵی CNN TURK په‌یامێكی ڤیدیۆیی لەرێگەی ئه‌پڵیكه‌یشنی فه‌یس تایم بڵاوكرده‌وه‌و تیایدا دڵنیایی به‌خشیه هاوڵاتیانی توركیا له شكستهێنان به‌و یاخیبونه‌ی گروپێكی كه‌می نێو سوپای توركیا. هاوكات داوای له هاوڵاتیانی توركیا كرد بڕژێنه سه‌ر شه‌قامه‌كان و به‌رگری له شه‌رعیه‌ت و دامه‌زراوه‌كانی وڵات بگرن.\nئه‌م په‌یامه‌ی ئه‌ردۆغان هاوشانی په‌یامێكی هاوشێوه له‌لایه‌ن (عه‌بدوڵا گویل) سه‌رۆك كۆماری پێشوی توركیا، له‌گه‌ڵ په‌یامی پشتگیری له شه‌رعیه‌تی ده‌سه‌ڵات و دیموكراسی وڵات هه‌رسێ پارتی ئۆپۆزسیۆنی توركیا (CHP-HDP -MHP) هۆكار بن بۆ رژانه سه‌ر شه‌قامی زۆرینه‌ی هاوڵاتیانی توركیا به‌تایبه‌ت له هه‌رسێ گه‌وره شاری (ئیستانبوڵ و ئه‌نقه‌ره و ئیزمیر).\nهاوڵاتیان دژی کودەکاتەکە رژانە سەرشەقامەکان\nئه‌مه‌ش هۆكاری سه‌ره‌كی بو بۆ دروستبونی پێكدادان له نێوان سه‌ربازانی سوپاو خه‌ڵكی سڤیل له‌لایه‌ك و سه‌رباز و پۆلیس له‌لایه‌كی دیكه‌وه. سەعات (12:52) خوله‌ك (ژه‌نراڵ ئومید دوندار) فه‌رمانده‌ی فه‌یله‌قی یه‌كی سوپا دڵسۆزی خۆی بۆ ئه‌ردۆغان دوپاتكرده‌وه. ئاڵۆزی به‌رده‌وام بو له نزیكه‌ی سەعات (2)ی شەو ده‌نگۆی كوژرانی هاوڵاتیان له‌سه‌ر شه‌قام و نزیك پردی بسفۆڕ بڵاوبویه‌وه، ئه‌وه‌ش پاش روبه‌روبونه‌وه‌ی چه‌كداری له‌گه‌ڵ سه‌ربازانی سوپادا.\nله‌و كاته‌دا فراكسیۆنه په‌رله‌مانیه‌كان له‌نێو بارگه‌ی په‌رله‌مانه‌وه په‌یامی ڤیدۆییان بڵاوده‌كرده‌وه هه‌ر له‌و كاته‌داو به‌دیاریكراوی له سەعات (2:42) خوله‌كی شه‌و په‌رله‌مانی توركیاش كرایه ئامانجی فڕۆكه‌كانی سوپاو بۆردومانكرا. سەعات (3:10) خوله‌ك ئه‌نجامده‌رانی كوده‌تاكه له نوسینگه‌ی سه‌رۆك ئه‌ركانی سوپاوه به‌یاننامه‌یه‌كیان بڵاوكرده‌وه.\nله‌لایه‌كی دیكه‌وه پاش نزیكه‌ی چوار سەعات له ئاسماندا ئه‌ردۆغان له‌رێگه‌ی فڕۆكه‌یه‌كی تایبه‌ته‌وه سەعات (3:20) خولەک گه‌یشته فڕۆكه‌خانه‌ی ئه‌تاتورك، هاوڵاتیانی تورك كه پێش دو سەعات توانیان فڕۆكه‌خانه‌كه كۆنتڕۆڵ بكه‌نه‌وه، پێشوازیان له ئه‌ردۆغان كرد. ئه‌ردۆغان له كۆنگره‌یه‌كی رۆژنامه‌وانیدا لایه‌نگرانی بزوتنه‌وه‌ی خزمه‌تی سه‌ر به (فه‌تحوڵا گوله‌ن)ی تۆمه‌تباركرد به ئه‌نجامدانی كوده‌تا سه‌ربازییه‌كه.\nله‌وكاته‌دا روبه‌روبونه‌وه له‌نێوان سوپاو پۆلیس و هاوڵاتیاندا به‌رده‌وام بو، به‌ڵام تا ده‌هات كات له‌دژی ئه‌نجامده‌رانی كوده‌تاكه ده‌وه‌ستایه‌وه، له نزیك سەعات پێنجی به‌ره‌به‌یاندا زۆرینه‌وه‌ی ئه‌و شوێنانه‌ی سوپا ده‌ستی به‌سه‌ردا گرتبون له‌لایه‌ن پۆلیس و هاوڵاتیانی توركیاوه كۆنترۆڵكرانه‌وه. هه‌ندێك له‌و كۆپته‌رانه‌ی سوپا كه له‌ئاسماندا مابون هێشتا به‌رده‌وامبون له بۆردومانی ناوچه هه‌ستیاره‌كانی ده‌سه‌ڵات، له نمونه‌ی كۆشكی كۆماری توركیا. پاش نزیكه‌ی سێ سەعات روبه‌روبونه‌وه له‌نێوان پۆلیس و سوپاو هاوڵاتیان له نزیك سەعات (7)ی بەرەبەیان به‌شێكی زۆر له سه‌ربازانی سوپا له‌سه‌ر پردی بسفۆڕ خۆیان راده‌ستی هێزه ئه‌منییه‌كانی ده‌وڵه‌ت كرده‌وه. سەعات (8:30) خوله‌كی به‌یانی (خولوسی ئاكار) سه‌رۆك ئه‌ركانی سوپا ئازادكرا.\nله‌گه‌ڵ هه‌ڵاتنی خۆری رۆژی (16)ی ته‌مموزدا، ورده ورده ده‌نگۆی شكستی كوده‌تاكه‌ی توركیا بڵاوبوه‌وه‌و لێره‌و له‌وێ ئه‌نجامده‌رانی كوده‌تاكه له‌رێگه‌ی پۆلیسی ده‌وڵه‌ته‌وه ده‌ستگیرده‌كران.\nساتی خۆ راده‌ستكردنه‌وه‌ی هێزه‌كانی سوپا به پۆلیس و هاوڵاتیانی مه‌ده‌نی له‌سه‌ر پردی بسفۆر\nسەعات (11)ی هه‌مان رۆژ (ئومێد دوندار) سه‌رۆكی ئه‌ركانی سوپای توركیا به وه‌كاله‌ت به‌ناوی سوپای توركیاوه جارێكی دیكه پابه‌ندبونی سوپای توركیای بۆ ده‌ستور و دامه‌زراوه شه‌رعیه‌كانی توركیا راگه‌یاند. سەعات (1:35) خوله‌ك لێپرسراوی ده‌زگای میت (هاكان فیدان) پوچه‌ڵكردنه‌وه‌و شكستی هه‌وڵی كوده‌تاكه‌ی راگه‌یاند.\nساتی دەستگیرکردنی بەشداربوانی کودەتاکەو لێدان و ئەشکەنجەدانیان\nبه‌م شێوه‌یه‌ش هه‌وڵی كوده‌تای كۆمه‌ڵێك له ئه‌فسه‌رو پله‌داره‌كانی سوپا پاش تێپه‌ڕبونی (15) سەعات له‌لایه‌ن ده‌سه‌ڵاته‌كه‌ی ئه‌ردۆغانه‌وه شكستی پێهێندرا.\nكوده‌تاكه‌ی شه‌وی (15)ی ته‌مموز هه‌وڵێكی خۆڕسك نه‌بو، به‌ڵكو پرۆسه‌یه‌ك بو كه پێشتر له‌ناو جه‌رگه‌ی سوپاو هێزه ئه‌منییه‌كانی توركیاوه پلانداڕێژی بۆ كرابو. له دیارترین ئه‌و كه‌سایه‌تی و فه‌رمانده پله باڵایانه‌ی كه له‌پشت هه‌وڵی كوده‌تاكه‌ی توركیاوه بون:\n1. كۆڵۆنێل موحه‌ره‌م كوسا، راوێژكاری سه‌رۆكی ده‌سته‌ی ئه‌ركانی سوپای توركیا.\n2. ژه‌نڕال ئاكان ئۆز تورك، سه‌رۆكی پێشوی هێزه ئاسمانیه‌كانی توركیاو ئه‌ندامی ئه‌نجومه‌نی باڵای هێزه ئاسمانیه‌كانی توركیا.\n3. ژه‌نراڵ ئاده‌م حه‌دوتی، فه‌رمانده‌ی یه‌كه‌می سوپای دوه‌می توركیا.\n4. ژه‌نراڵ ئارداڵ ئۆزتورك، فه‌رمانده‌ی یه‌كه‌می سوپای سێیه‌می توركیا .\n5. ژه‌نراڵ مه‌مدوح حه‌ق بیلان، سه‌رۆك ئه‌ركانی سوپای ناوچه‌ی ئیجه.\n6. ژه‌نراڵ به‌كر كۆجاك، سه‌رۆكی لیوای (55)ی پیاده‌ی ویلایه‌تی قرقله‌ر ئه‌یلی.\n7. لیوا حه‌سه‌ن بۆلات، سه‌رۆكی لیوای (39)ی پیاده‌ی ویلایه‌تی هاتای.\n8. ئه‌دمیراڵ خه‌لیل ئیبراهیم یه‌ڵدز، سه‌رۆكی لیوائی ده‌ریای ئیزمیر.\n9. ژه‌نراڵ یونس مۆتامان، فه‌رمانده‌ی لیوای كۆماندۆزی (49)ی ویلایه‌تی بینگۆڵ.\n10. ژه‌نراڵ ئیسماعیل غۆنیشار، فه‌رمانده‌ی لیوای كۆماندۆزی دوه‌می ویلایه‌تی بولو.\n11. یوجیل تۆپچی، فه‌رمانده‌ی هێزی ئاسمانی و وه‌كیلی وه‌زاره‌تی دارایی.\n12.نه‌دیم كارابۆڵت، فه‌رمانده له‌هێزی ئاسمانی و به‌رێوبه‌ری گشتی كۆمپانیای هێڵی ئاسمانی توركی.\n13. ئۆرها تۆڵۆ ئۆغڵۆ: له ئه‌كادیمیای فه‌رمانده‌یی چه‌كی ئاسمانی و به‌رێوبه‌ری فرۆكه‌خانه‌ی ئه‌تاتورك.\n14. موراد دیڤریڵ: له ئه‌كادیمیای فه‌رمانده‌یی چه‌كی ئاسمانی و به‌رێوبه‌ری فرۆكه‌خانه‌ی سه‌بیحه كۆكتشن.\n15. ئامینه غۆڵشین تورون ئۆغڵۆ ئه‌سڵان، له فه‌رمانده‌ی لۆجستیكی ئاسمانی و به‌رێوبه‌ری گشتی خه‌زێنه‌ی ده‌وڵه‌ت.\n16. ئه‌حمه‌د غومیش، له ئه‌كادیمیای فه‌رمانده‌یی چه‌كی ئاسمانی و به‌رێوبه‌ری گشتی له (ئاش بانك) گه‌وره‌ترین بانكی تایبه‌تی توركیا.\n17. مه‌سعود یۆرتان، به‌رێوبه‌ری په‌یوه‌ندییه‌كان له ئه‌مینداریه‌تی گشتی له ئه‌كادیمیای فه‌رمانده‌یی چه‌كی ئاسمانی و به‌رێوبه‌ری گشتی بریكاری ئه‌نادۆڵ.\n18. تامر ئۆز ئه‌سڵان، له ئه‌كادیمیای فه‌رمانده‌یی چه‌كی ئاسمانی و به‌ڕێوەبه‌ری گشتی رادیۆی TRT .\n19. ئیلهان كارسۆ، فه‌رمانده‌یی چه‌كی ئاسمانی و به‌رێوبه‌ری شاره‌وانی ئه‌نقه‌ره.\n20. موراد كاراكوش، فه‌رمانده‌یی چه‌كی ئاسمانی و سه‌رۆكی به‌رێوبه‌رایه‌تی دۆخی له‌ناكاو فریاگوزاری.\n21. عه‌مید حسێن ئه‌رغیزین، له ئه‌كادیمیای فه‌رمانده‌یی چه‌كی ئاسمانی به‌رێوبه‌ری ده‌سته‌ی رادۆیو ته‌له‌فیزیۆنی حكومی له ئیستانبوڵ.\n22. ژه‌نراڵ عه‌لی عوسمان غیرجان، فه‌رمانده‌ی لیوای ده‌ره‌كی یه‌كه‌م و به‌رێوبه‌ری گشتی ئاسایش.\n23. ژه‌نراڵ فاروق باڵ، فه‌رمانده‌ی ده‌ره‌ك له ناوچه‌ی كاستامۆنع و بریكاری وه‌زاره‌تی ناوخۆ.\n24. پاشكۆی سەربازی كوه‌یت و به‌ڕێوەبه‌ری گشتی كۆمپانیای MKE ئه‌م كۆمپانیایه سه‌رپه‌رشتی سه‌رجه‌م گرێبه‌سته سه‌ربازییه‌كانی سوپای توركیا ده‌كات.\nده‌رئه‌نجامی كوده‌تا سه‌ربازییه‌كه‌ی توركیا هۆكار بو بۆ ئه‌وه‌ی توركیا له‌ڕوی سه‌ربازی و ئه‌منییه‌وه توانایه‌كی زۆری سه‌ربازی له‌ده‌ست بدات، به‌جۆرێك رۆژنامه‌ی زه‌مانی توركی له راپۆرتێكیدا ده‌ڵێت "كوده‌تاكه‌ی توركیا هۆكار بو بۆ ئه‌وه‌ی سوپای توركیا 40%ی ژه‌نراڵه سه‌ربازییه‌كانی له‌ده‌ست بدات، به جۆرێك كه ژماره‌ی ژه‌نراڵه‌كانی سوپا به‌ر له كوده‌تاكه ژماره‌یان (326) ژه‌نراڵ بون، به‌ڵام پاش كوده‌تاو پرۆسه‌ی پاكتاو و ده‌ستگیركردنی فه‌رمانده سه‌ربازییه تێوه‌گلاوه‌كانی به‌شداری پرۆسه‌كه ژماره‌یان كه‌مبویه‌وه بۆ (196) ژه‌نراڵ".\nته‌نانه‌ت ئه‌م كوده‌تایه هۆكار بو بۆ كه‌مبونه‌وه‌ی توانای سه‌ربازی توركیا له‌سه‌ر ئاستی هاوپه‌یمانێتی ناتۆ، به جۆرێك ژماره‌ی سه‌ربازه‌كانی له ناو ناتۆ به‌ر له كوده‌تاكه ژماره‌یان (518) هه‌زارو (166) سه‌ربازبو، بەڵام پاش كوده‌تاكه ژماره‌كه‌یان كه‌مبوه‌وه بۆ (355) هه‌زارو (212) سه‌رباز. ئه‌مه‌ش به‌رامبه‌ره به‌رێژه‌ی (31%)ی توانای سه‌ربازی توركیا له‌نێو هاوپه‌یمانێتی ناتۆ.\nوێنه‌ی به‌شێك له ئه‌فسه‌رو پله‌داره‌كانی توركیا كه تۆمه‌تبار بون به ئه‌نجامدانی كوده‌تاكه\n- إنفوغرافیك.. إجمالی المعتقلین والموقوفین فی تركیا علی الموقع:\n- الجیش التركی یكشف عدد القوات التی شاركت فی محاوله الانقلاب، علی الموقع:\n- من هو محرم كوسا؟، علی الموقع:\n- أبرز المشاركین فی المحاوله الانقلابیه بتركیا، علی الموقع:\n- من هم أبرز المتورگین فی محاوله الانقلاب فی تركیا؟، علی الموقع:\n- الجیش التركی یخسر 40% من جنرالاته منژ انقلاب تركیا الفاشل، علی الموقع:


كه‌سوكاری چه‌كدارانی داعش ده‌بنه "بۆمبی ته‌وقیتكراو"\nهاوسه‌ر و منداڵی چه‌كداریكی داعش\nكه‌سوكاری چه‌كدارانی داعش\nهه‌ژموون و بوونی داعش له‌سه‌ر خاكی عێراق كه‌وتووه‌ته ناو گه‌مارۆیه‌كی تونده‌وه، توندڕه‌وه‌كانی "خه‌لافه‌ت" زیانی گه‌وره‌یان به‌ركه‌وتووه‌و ناوچه و خاكی زۆریان له ده‌ستداوه، پایته‌خته‌كه‌ی عێراقیان "مووسڵ" له ده‌ستچووه، به‌ڵام شاره‌زایان پرسیاری جددییان له‌سه‌ر ئه‌و بۆمبه چێنراوه هه‌یه كه توندڕه‌وه‌كان پاش خۆیان به‌جییانهێشتووه، هه‌رچه‌نده ئه‌ستێره خوێنڕێژه‌كانیشیان له مه‌یدانه‌كه‌دا نه‌ماوه، به‌ڵام منداڵ و كه‌سوكاره‌كه‌یان، هێشتا بۆمبێكن ئه‌گه‌ری زۆر هه‌یه ئاینده بته‌قنه‌وه.\nهه‌رچه‌نده ئه‌و جه‌نگه‌ی ئه‌بو به‌كر به‌غدادی رێبه‌ری داعش ده‌یویست، به‌و ئاراسته‌یه‌دا نه‌ڕۆیشت، چونكه چه‌كداره توندره‌وه‌كان بۆ ماوه‌یه‌كی درێژ خۆڕاگر نه‌بوون و زۆرینه‌یان به ده‌ستی هێزه‌كانی پیشمه‌رگه و هێزه‌كانی عێراق به پاڵپشتی فڕۆكه جه‌نگییه‌كانی هاوپه‌یمانی نێوده‌وڵه‌تی دژی داعش به سه‌رۆكایه‌تی ئه‌مریكا كوژران.\nبه‌رپرسانی عێراقی ده‌ڵێن: "3 هه‌زار ده‌ستگیركراوی داعش له زیندانه‌كانی عێراقدان، هه‌موو ئه‌و كه‌سانه كه‌سوكاری چه‌كدارانی داعشن، ئه‌وه‌ی جێگای نیگه‌رانییه، 1750 كه‌سیان ژن و منداڵی بیانین و زۆرێك له وڵاته‌كانی خۆیان ئاماده‌نین وه‌ریانبگرنه‌وه‌و بۆی بگه‌رێنه‌وه. بۆیه دوورنییه ببنه سه‌رچاوه‌ی دڵه‌ڕاوكێ و هێرش له داهاتوودا.\nده‌سه‌ڵاتدارانی عێراقی ئه‌و بیانیانه‌یان له زیندانێكدا داناوه، كه به توندترین شێوه پاسه‌وانی ده‌كرێت، ئه‌وان ئێستا له شارۆچكه‌ی "تلكێف"ـن كه ته‌نها چه‌ند كیلۆمه‌ترێك ده‌كه‌وێته باكووری شاری مووسڵه‌وه، ئه‌و شاره‌ی له ساڵی 2014ـه‌وه تا 10/7/2017 پایته‌ختی خه‌لافه‌ته‌كه‌ی داعش بوو له عێراق.\nبه‌گوێره‌ی زانیارییه‌كان، بارودۆخی زیندانییه‌كان زۆر دژواره، به‌رپرسانی عێراقی ده‌ڵێن : "له هه‌وڵی ئه‌وه‌داین، وڵاته‌كانیان رازیبكه‌ین بیانبه‌نه‌وه بۆ لای خۆیان".\nوه‌هاب تائی، راوێژكاری راگه‌یاندنی وه‌زیری ناوخۆی عێراق ده‌ڵێت: "زۆربه‌ی ئه‌و وڵاتانه‌ی عێراق داوای لێكردوون هاووڵاتییه‌كانیان ببه‌نه‌وه، به‌شێوه‌یه‌كی پۆزه‌تیڤ وه‌ڵامی داواكارییه‌كه‌ی عێراقیان نه‌داوه‌ته‌وه‌و ره‌تیانكردووه‌ته‌وه هاوژین و منداڵه‌كانی چه‌كداره‌كانی داعش وه‌ربگرنه‌وه، چونكه منداڵه‌كانی چه‌كدارانی داعش "بۆمبێكی ته‌وقیتكراون".\nوه‌زاره‌تی ناوخۆی عێراق هه‌ستی به‌وه‌كردووه كه كه‌سوكاری داعشه‌كان ناگه‌ڕێنه‌وه وڵاته‌كانیان، به‌ڵام تائی ده‌ڵێت: "ده‌ستگیركراوه‌كان كراوون به دوو به‌شه‌وه، به‌شێكیان له عێراق و به‌شێكی دیكه‌یان ده‌نێردرینه‌وه ده‌ره‌وه‌ی عێراق".\nخایده، یه‌كێكه له ده‌ستگیركراوه‌كانی زیندانی تلكێف، دایكی سێ منداڵه و ئه‌ڵمانییه، ده‌ڵێت: "ئێمه له ئه‌ڵمانیا رووپۆشمان ده‌پۆشی، چونكه له‌وێ قه‌ده‌غه نه‌بوو، به‌ڵام گاڵته‌یان پێده‌كردین و ده‌یانپرسی، بۆچی به‌وشێوه‌یه دێنه ده‌ره‌وه؟".\nله هه‌مان شوێن ییڤیجینیا، كه ژنێكی خه‌ڵكی شاری ڤۆلكۆگرادی رووسیه‌یه گوتوویه‌تی: "من پێمباش بووه له "ده‌وڵه‌تی خه‌لافه‌ت" بژیم، ئه‌وه‌شی ده‌مووسیت له‌وێ به‌ده‌ستمهێناوه".\nكاتێك پرسیار له‌و ژنه كراوه ئایا ئاگاداری ئه‌و هه‌موو كرده‌وه وه‌حشیگه‌ریی و دڕندانه‌یه‌ی داعشیت؟، گوتوویه‌تی: "به‌ڕاستی پێمبڵێ، تیرۆریست كێیه؟ ئه‌و كه‌سانه‌ی بۆمب بۆ خه‌ڵكی مه‌ده‌نی ده‌نێنه‌وه‌و ده‌یته‌قێننه‌وه؟ چه‌ند ژن و منداڵ گیانیان له ده‌ستداوه؟، كێ تیرۆریسته؟، بۆیه به‌رگریی له داعش كردوه‌و ده‌ڵێت، ناكۆكی زۆر هه‌یه له‌سه‌ر دیاریكردنی تیرۆریسته‌كان".\nبه‌ڵام له به‌رامبه‌ردا ژنێكی فه‌ڕه‌نسی كه له زیندانێكی عێراقدایه و خۆی به "جه‌میله" ناساندووه ده‌ڵێت: "من له‌لایه‌ن مێرده‌كه‌مه‌وه فێڵم لیكراوه، به‌ناوی به‌سه‌ربردنی پشوو له توركیا منی هێناوه بۆ ئیستانبوڵ، به‌ڵام دواتر له‌ناو توندڕه‌وه‌كانی سووریا خۆم بینییه‌وه".\nجه‌میله روونیكردووه‌ته‌وه كه "ده‌مویست رابكه‌م، به‌ڵام ئه‌سته‌م بوو، دوای 3 رۆژ له ئیستانبوڵ، هه‌ستمكرد ئیتر ئه‌سته‌مه بتوانم رابكه‌م له ده‌ستی، چونكه ته‌له‌فۆنم لانه‌مابوو، ئینته‌رنێتیشم نه‌بوو، ئایا ده‌متوانی چیبكه‌م؟".\nمێرده‌كه‌ی جه‌میله ماوه‌ی 36 رۆژ له شاری ره‌قه‌ی سووریا مه‌شقی كردووه، له مانگی ته‌مووزی رابردوو، خۆی و منداڵه‌كه‌ی كه‌وتبوونه ده‌ست هێزه سه‌ربازییه‌كان و ده‌ڵێت: "له‌لایه‌ن به‌رپرسانی كونسڵخانه‌ی فه‌ڕه‌نسییه‌وه په‌یوه‌ندیم پێوه‌كراوه، به‌ڵام بارودۆخه‌كه بۆ من، هیچ ئاماژه‌یه‌كی خێری تێدا نه‌بووه".\nئیستا ئه‌و ژنه و منداڵه‌كه‌ی له نێوان شیشه‌كانی گرتووخانه‌كه‌دان و ده‌ڵێت: "من زۆر ماندووم، به‌ڵام ده‌مه‌وێت له‌پێناو منداڵه‌كه‌مدا به‌هێزبم".\nئێستا منداڵه‌كه‌ی جه‌میله و سه‌دان و هه‌زاران منداڵ و كه‌سوكاری دیكه‌ی چه‌كدارانی داعش، بوونه‌ته ئه‌و بۆمبه ته‌وقیتكراوه‌ی، نه‌ك له‌و دیوی شیشه‌كانی زیندانه‌وه، به‌ڵكو به جیهانی ده‌ره‌وه‌ی زیندانه‌كه‌شدا بته‌قنه‌وه، به‌ڵام ئه‌مڕۆ و سبه‌ینێ ماوه‌و هه‌ر ئه‌وه‌شه ترسی له‌سه‌ر ئاینده‌ی كه‌سوكاره‌كانی داعش بۆ سه‌ر كۆمه‌ڵگه‌كان درووستكردووهو نازانرێت چاره‌نووسیان، چاره‌نووسی هاو،ڵاتیانی دیكه به‌ره‌و كوێ ده‌به‌ن.


مروچی : 7 بهمن , 1399\n| ماﮟ: 07 11 1399\nمعلوم نه اِنت که مئے براسان چۆن وتی زر ۆ مالانِ زکات ءَ دینت. مدام په زکاتے نه دیگا نیمۆنَ کننت ۆ گردنت که راهے ودی کننت.\nزکات پِنڈگے نه اِنت، الله ئے حق اِنت شمے مالان تها. لازم نه اِنت که کسّے شمے پدا بَیت ۆ په زۆر لوٹیت که آیرا مَدَت کنِت. شما وت اگده دارت که اے حقا دیت ۆ الله ئے مالا به حق واهندان که به آوان زکات دیگ جایز اِنت، سر کنِت. آوانِ سرا منّت مه هلِّت که ما شما را کمکَ کنن، شما به وتی اگده ءَ عمل کرته. الله ئے تقدیر همێش اِنت که لهتێنے مالدار بَینت ۆ لهتێنے بےوس، تاں مسلمانانِ نیاما همدردی ۆ ذمه واری ئے هب جۆڑ بیت.\nوتی زر ۆ مالانَ په ریا ۆ ناما مه دیت. جنۆزام ۆ یتیم ۆ بےوس ۆ نادار ۆ حاص دینی وانگجاهانَ بےهیال مه کنت.


بۆچی منداڵی ئەم سەردەمە "بێ شەرمن"؟\nHawre 06/10/2019 - 15:49 بڵاوکراوەتەوە لە هەواڵ/هەمەڕەنگ\nئیما جێنەر توێژەر و نووسەری کتێبی Take Home Nanny، بۆچوونی خۆی لەسەر گۆڕانی رەفتاری ئەمڕۆی منداڵ خستووتەوە ڕوو و دەری خستووە کە بۆچی منداڵ ئەمڕۆ "بەدڕەفتارانە بێشەرمن" بە بەروارد بە منداڵی سەردەمانی پێشوو.\nیەکەم: گۆڕانی کۆمەڵایەتیی\nدایک و باوکی ئێستا زۆر هەوڵدەدەن تەنها خۆیان منداڵەکانیان پەروەردە بکەن و کاریگەری کەسی دیکەی لەسەر نەبێت، بەڵام لە پێشوودا، منداڵ زۆر تێکەڵی کۆمەڵگا دەکرا. ئەمەش وایکردووە، منداڵی ئەمڕۆ، سۆزی بە خەڵکی بیانی و کۆمەڵگا نەبێت.\nئەمڕۆ دایک و باوکان زۆر لێبوردەن بەجۆرێک کاریگەری خراپی لەسەر منداڵەکە دروستکردووە. بۆ نموونە کاتێک منداڵەکە رەفتارێکی هەڵە دەکات، لێپێچینەوەی پێویستی لەگەڵ ناکرێت، بەڵکو دەڵێن منداڵە و تێناگات، بەڵام لە راستیدا منداڵ زۆر زوو فێری شتەکان دەبێت و دەبێت نەهێڵدرێت هەڵەکان بەسەریدا تێپەڕن و پێویسته ئامۆژگاری پێویست بکرێت.\nجاران، منداڵ کات و سنووری بۆ دادەنرا بۆ ئەوەی بتوانێت تەماشای ئەفلام کارتۆنێک بکات، بەڵام ئێستا بە ئاسانیی دەتوانن تەماشای هەموو ئەو شتانە بکەن کە دەیانەوێت، ئەمەش وایکردووە ئەوان ماندوو نەبن بۆ بەدەستهێنانی ئەو شتانەی دەیانەوێت.\nهەروەها، ئەمە وایکردووە، دایک و باوکان زۆر مامەڵە لەگەڵ منداڵەکانیان نەکەن و لە تەمەنێکی زۆر کەم دەبنە کەسێکی تەواو سەربەخۆ.\nدایک و باوکی ئەم سەردەمە زۆر گرنگی بە بۆچوون و بەهاکانی منداڵەکەی دەدات، کە ئەمە بۆخۆی شتێکی زۆر باشە، بەڵام کاتێک ئەمە لە سنوور تێپەڕیی، زیانی دەبێت چونکە منداڵەکە وا تێدەگات کە خۆی کەسێکی سەربەخۆیەوە و کەس لە خۆی باشتر نییە.\nنابێت دایک و باوکان هەموو کاتەکانیان بۆ منداڵەکانیان تەرخان بکەن چونکە ئەمە وا لە منداڵ دەکات پێزانینی بۆ کار و پێویستییەکان نەبێت.


ڕێزان شێخ دلێر: کاندیدی فەرمی یەکێتی دکتۆر بەرهەم ساڵحە\nڕێزان شێخ دلێر ڕاوێژکاری مەکتەبی سیاسی یەکێتی نیشتمانی کوردستان دەڵێت " کاندیدی فەرمی یەکێتی نیشتمانی کوردستان د. بەرهەم ساڵحە. سکرتێری گشتی یەکێتی نیشتمانی کوردستان(بافڵ تاڵەبانی) خۆی هاتۆتە بەغداد و پشتگیری د. بەرهەمی کردووە بۆ کاندیدبوونی وەک کاندیدی فەرمی یەکێتی، جگە لەوەی کە مەکتەبی سیاسی خۆی بە فەرمی داوای لە د. بەرهەم کرد کە بۆ خولی دووەم خۆی کاندید بکاتەوە، دەشڵێت" یەکێتی ناچێتە ژێر باری هیچ فشارێک، پێویستە پارتیش یەکێتی نەکاتە قوربانی وەرگرتنی پۆستی سەرۆک کۆمار چونکە ئەو کات خۆی دەبێت تەحەمولی ئەنجامەکەی بکات."\n"سکرتێری گشتی یەکێتی نیشتمانی کوردستان(بافڵ تاڵەبانی) خۆی هاتۆتە بەغداد و پشتگیری د.بەرهەمی کردووە بۆ کاندید بوونی وەک کاندیدی فەرمی یەکێتی"\nڕێزان شێخ دلێر ڕاوێژکاری مەکتەبی سیاسی یەکێتی نیشتمانی کوردستان دەڵێت"تاکە کاندیدی فەرمی یەکێتی نیشتمانی کوردستان بۆ پۆستی سەرۆک کۆماری عێراق، پێشتر لە کۆبوونەوەی مەکتەب سیاسی بڕیاری لەسەر دراوە، ئەوە زۆر دڵنیایی بێت بۆ هەموو کەس کە بەڕێز د. لەتیف ڕەشید وەک کاندیدێکی سەربەخۆ خۆی خۆی کاندیدکردووە، دەیەوێت فرسەتێک بەدەست بهێنێت ئەو پۆستە وەربگرێت، هەروەک لە 2018 ش خۆی کاندید کرد، وە ئێستاش وەک خۆی دەڵێت چۆتە لای پارتی و دەیەوێت سوود لەوە ببینێت کە گوایە پارتی دژایەتی د. بەرهەمیان کردووە و ئەوان خۆیان کاندیدییان هەیە، بەڵام ئەوە بە دڵنیایی من دڵنیاتان دەکەمەوە سکرتێری گشتی یەکێتی نیشتمانی کوردستان(بافڵ تاڵەبانی) خۆی هاتۆتە بەغداد و پشتگیری د. بەرهەمی کردووە بۆ کاندیدبوونی وەک کاندیدی فەرمی یەکێتی، ناوی بە فەرمی لە ئەنجومەنی نوێنەرانی عێراقە، ئێستا ئەوە ماوەتەوە کە ئیتر ئیش بکەین لەسەر ئەوەی زۆرترین دەنگ بەدەستبهێنێت بۆ وەرگرتنەوەی ئەو پۆستە."\n"ڕاگەیاندنی بۆچیە؟ خۆ هەموو ڕۆژێک ناڵێین د. بەرهەم کاندیدی فەرمی یەکێتیە"\nدەربارەی ئەوەی بۆچی یەکێتی نیشتمانی کوردستان بە فەرمی ڕایناگەیەنێت کە د. بەرهەم کاندیدی فەرمیەتی بۆ پۆستی سەرۆک کۆمار؟ ڕێزان شێخ دلێر وتی" ڕاگەیاندنی بۆچیە خۆ هەموو ڕۆژێک ناوترێت وتومانە و بڕیاری مەکتەبی سیاسی یەکێتیە کە د. بەرهەم کاندیدی فەرمیە، بەداخەوە دەڵێم ئەوی دەوترێت هەر ڕۆژەی ئەوە پڕوپاگەندەی پارتی دیموکراتی کوردستانە کە بۆ حزبەکانی تری دەکات، لە کاتێکدا یەکێتی حزبێکە خاوەن بڕیاری خۆیەتی و سکرتێری گشتیەکەی خۆی هاتووە بۆ بەغداد داوای لە د. بەرهەم کردووە خۆی کاندید بکاتەوە و ببێتە کاندیدی فەرمی یەکێتی وە پشتیوانی خۆشی بۆ دەربڕیووە، وە یەکێتی خۆی داوای لە د. بەرهەم کرد کە خۆی کاندید بکاتەوە بۆ خولی دووەمی سەرۆکایەتی کۆمار."\n"دڵنیاین کە کاندیدی ئێمە سەرکەوتوو دەبێت، چونکە کاندیدی لایەنی بەرامبەر مەلەفی لەسەرە"\nدەربارەی ئەوەی هەتا چەندە دڵنیان کاندیدەکەیان دەردەچێت و دەبێتەوە بە سەرۆک کۆمار؟ ڕاوێژکارەکەی مەکتەبی سیاسی یەکێتی نیشتمانی کوردستان وتی" بە دڵنیایی دڵنیاین لە سەرکەوتن، چونکە کاندیدی لایەنی بەرامبەر تۆمەتبارە بە چەندین دۆسیە لە دەستەی دەستپاکی، هەروەک دەزانرێت لە خولی سێیەمی پەرلەمانی بە دەنگی 179 پەرلەمانتار لە پۆستەکەی ئیقالە- دەرکرا. ئێستاش ئەو دۆسێیانە هەرماون بۆیە بڕواناکەم ئەگەرچی سەدرییەکان ڕێککەوتنی سیاسیشییان هەبێت بەڵام ڕازی بن بە دەنگدان بە کەسێک کە مەلەفی لەسەر بێت، چونکە دەزانن وەرگرتنی سەرۆکایەتی کۆمار لەلایەن ئەو کاندیدەی پارتیەوە کۆتایی عێراقە، من وای بۆ دەچم لەم چەند هەفتەیە دەستبکرێتەوە بە خۆپیشاندان دژی ئەو کەسانەی مەلەفی گەندەڵییان لەسەرە و پۆستی سەرۆکایەتیەکان وەردەگرنەوە."\n" وەرگرتنی سەرۆکایەتی کۆمار لەلایەن ئەو کاندیدەی پارتیەوە کۆتایی عێراقە"\nدەربارەی ئەوەی چیتان کردووە وەک یەکێتی بۆ پشتیوانی لە کاندیدەکەتان؟\nڕێزان شێخ دلێر وتی" بێگومان، د. بەرهەم هەم وەک سەرۆک کۆمارێک لە دەرەوەی عێراق، هەم لە ناوەوەی عێراق توانیوێتی ئەرکەکانی جێبەجێ بکات، داواکاری خەڵک و خۆپیشاندەرانی جێبەجێکرد بە داواکردنی ئەنجامدانی پێش وەختە لەگەڵ داواکاری خەڵک بووە، ئێمە وەکو یەکێتی نیشتمانی کوردستان، هەتا یەک ئیشی شەخسی بۆ یەکێتی نەکردووە، هەتا زۆربەی پۆستە بەتاڵەکان و جێگری وەزیرەکان کە سەدرییەکان و حەلبوسی کەسانی نزیک لە خۆیانیان دانا بەڵام د. بەرهەم یەک ئیشی شەخسی بۆ یەکێتی نەکرد تەنها کارەکانی وەک سەرۆک کۆمار بەپێی دەستوری عێراق ئەنجامداوە و پارێزگاری لە دەستور کردووە."\n"ئایا یەکێتی دەچێتە ژێر باری فشارەکان بۆ گۆڕینی کاندیدەکەیان؟ "\nسەبارەت بە بوونی فشار لەلایەن پارتی دیموکراتی کوردستان بۆ گۆڕینی (د. بەرهەم ساڵح) بە کاندیدێکی تر بۆ پۆستی سەرۆک کۆماری عێراق؟\nڕێزان شێخ دلێر دەڵێت" بڕواناکەم یەکێتی نیشتمانی کوردستان لە ژێر چ فشارێکدا بێت، یەکێتی نیشتمانی کوردستان کاتێک داوای کردبێت کە ئەوە کاندیدی منە و بەڵام ئەو (پارتی دیموکراتی کوردستان) قبوڵی نەکردبێت و چوبێت لەگەڵ سەدرییەکان هاوپەیمانیان کردبێت کە ئەو لایەنە و تەنانەت چوارچێوەی هەماهەنگیش لە قۆناغێکدا دژی کوردبوون، باشتربوو کورد لە ناو خۆیدا یەکڕیز بووایە و بێ لایەن بووایە نەک لەگەڵ لایەنێک هاوپەیمان بووینایە کە بە پێشمەرگە بڵێن میلیشیا، یاخود پارتی دیموکراتی کوردستان بە تەنها لە بەدەستهێنانی پۆستەکان بکاتەوە بە بێ حسابکردن بۆ ئەوەی ئەو حزبەی لە کوردستان هاوپەیمانێتی و حکومەتی لەگەڵ پێکهێناوە لەبەر ئەو ئەو هەموو نەهامەتیەی قبوڵ کردووە کە ڕەنگە ڕازیش نەبووبێت بەڵام ناکرێت لە نیوەی بەجێی بهێڵین بە هەموو کێشەکانیەوە ئەو بمانکات بە قوربانی سەرۆک کۆماری یا ئەو لایەنە سیاسییانە ئەو کاتە ئەنجامەکەی هەرچی بێت دەبێت خۆی قبوڵی بکات. "\n"د.لەتیف ڕەشید-یش مەلەفی لەسەرە و دەستەی نەزاهە بەدوای ئەوەوەن"\nلە وەڵامی ئەو پرسیارەی ئایا یەکێتی ڕازی دەبێت ئەگەر (د. لەتیف ڕەشید) وەک چارەسەری ناوەند بمێنێتەوە و لە نێوان پارتی و یەکێتیدا؟\nلە وەڵامدا، ڕێزان شێخ دلێر دەڵێت "من لەو بڕوایەدا نیم بە هیچ شێوەیەک، چونکە لە بنەڕەتدا ئەویش (د. لەتیف ڕەشید) مەلەفی لەسەرە، ئێستا ئەگەر بێینە سەر نەزاهە ئەوە ئێستا بەدوای ئەوەوەن، چونکە هەریەک لەو وەزیرانە بە زۆری مەلەفیان لەسەرە، واتا ئەوەی کە باسکراوە لە نەزاهە دەبێت کار لەسەر زۆری ئەو وەزیرانە بکرێت، بۆیە یەکێتی نیشتمانی کوردستان ئەگەر بیویستایە بۆ هەر لە سەرەتاوە بە ئازایانە نەیدەوت(د. لەتیف ڕەشید) دەکەم بە سەرۆک کۆمار، واتە هیچ ترسێکمان لەسەر نیـیە، خۆی سکرتێری یەکێتی نیشتمانی کوردستان کەسێکە بە ئازایانە ئیش دەکات وە مەکتەب سیاسیەکەی یەکێتی بە سەربەخۆیی کاردەکات واتا لە چی دەترسین تا بڵێین نامانەوێت؟! "\n"یەکێتی دەبێت سوربێت لەسەر بڕیارەکەی تا نەبێتە ژێر دەستەی هیچ لایەنێکی سیاسی"\nباشە ئەگەر پارتی پێشنیاری ئەوە بخاتە بەردەمتان بڵێت، کاندیدەکەم دەکشێنمەوە ئێوەش د. بەرهەم با ئەو پۆستە بۆ کوردێکی سەربەخۆ بێت؟\nڕاوێژکارەکەی مەکتەبی سیاسی یەکێتی جەختیکردەوە " یەکێتی نیشتمانی کوردستان سوورە لەسەر کاندیدی فەرمی خۆی(د. بەرهەم) وتی ئەو پۆستە مافی یەکێتیە، هەروەک چۆن پۆستی جێگری سەرۆکی پەرلەمان مافی پارتیە و کەس لە یەکێتی خۆی کاندید نەکرد وە نەشمان پرسی کێ کاندید دەکەن، چونکە بۆتە عورفێکی سیاسی ئەو پۆستانە."\nلە کۆتایی قسەکانیدا ڕێزان شێخ دلێر ئەوەشی وت " یەکێتی دەبێت سوور بێت لەسەر ئەو هەنگاو و ڕێوشوێنانەی گرتویەتیەبەر چونکە ئەوە بۆ هێزی لایەنەکە دەگەڕێتەوە هەتا ئەگەر بەدەستیشی نەهێنین دەبێت نەبێتە ژێردەستەی هیچ لایەنێکی سیاسی تر لە گۆڕەپانەکە."\nپـێشتر د. لەتیف ڕەشید لە وتووێژێکدا لەگەڵ دەنگی ئەمەریکا وتی داوای لە هیچ لایەنێک نەکردووە پشتگیریم بکات.\nدەنگی ئەمەریکا پەیوەندی کرد بە هوشیار زێباری، کاندیدی پارتی دیموکراتی کوردستان، بەڵام وتی لە ئێستادا لێدوان نادات و دواتر قسەی دەبێت.


ناتۆ بە پەلە کۆمەڵێـک کەشتی ڕەوانەی دەریای ئیجە دەکات بۆ ڕێگەگرتن لە کۆچبەری نایاسایی\nناتۆ دەڵێت لەسەر داوای ئەڵمانیا و یۆنان و تورکیا بۆ ڕێگەگرتن لە کۆچبەری نایاسایی لە دەریای ئیجە هاوپەیمانێتیەکەیان بەبێ دواکەوتن کۆمەڵێـک کەشتی ڕەوانەی دەریای ئیجە دەکات.\nیەنس ستۆلتنبێرگ سکرتێری ناتۆ ئەمڕۆ پـێنجشەممە لە پاش بەدەسـتهێنانی پشـتیوانی وەزیرانی بەرگری وڵاتانی ئەندامی ناتۆ بۆ ئەم کارە بە ڕۆژنامەوانانی گوت ناتۆ دەسـتبەجێ کۆمەڵێـک کەشتی ڕەوانەی ئیجە دەکات تاوەکو دەسـتبکەن بە کاری چاودێری.\nگوتیشی ئەم قەیرانی کۆچکردنە کە لە ئاکامی ئەو شەڕ و نائارامیـیانەی ڕۆژهەڵاتی ناوەڕاست و باکوری ئەفریکایە، بێ وێنە لەوەتای شەڕی دووەمی جیهانیـیەوە و بووەتە هەڕەشەیەکی سەرەکی بۆ سەر ئاسایشی هەر 28 وڵاتی ئەندامی ناتۆ.\nجەختی لەوەش کرد ئەم هەنگاوە بۆ ڕاگرتن و گەڕاندنەوەی پەنابەران نیـیە، بەڵکو بۆ ڕێگەگرتنە لە تۆڕەکانی تاوانکاری ئەوانەی بازرگانی بە ژیانی خەڵکی دەکەن.\nلە ئێسـتادا ناتۆ 3 کەشتی هێزەکانی دەریایی کە لە ژێر فەرماندەیەتی ئەڵمانیایە دەتوانێت کارەکانی دیدەوانی و چاودێری لە دەریای ئیجە ئەنجام بدات.\nجێی ئاماژەیە هەر لە مانگی یەکدا زیاتر لە 70 هەزار کۆچبەر ئەم ڕێگە مەترسیدارەیان گرتەبەر و بە دەیانیان تیایدا خنکان. پـێشبینی دەکرێت بە سەدان هەزار کۆچبەری دیکەش هەمان ڕێگەبگرنەبەر بەهۆی بەردەوامبوونی قەیرانە جۆراوجۆرەکانی نێو وڵاتانی ناوچەکە.


مامۆستایانی پێشه‌نگ: به وێنه....... كچه قوتابیه‌كی ڕوسی له‌داهێنانێكی دا كه‌شتییه‌كی ئاسمانی دروست ئه‌كات خێراتر له موشه‌كه ئاسمانیه‌كانی ئێستا\nبه وێنه....... كچه قوتابیه‌كی ڕوسی له‌داهێنانێكی دا كه‌شتییه‌كی ئاسمانی دروست ئه‌كات خێراتر له موشه‌كه ئاسمانیه‌كانی ئێستا\nبالصور.. طفلة روسية تخترع مركبة فضائية تصل للنجوم أسرع من صاروخ حديث\nله داهێنانێكی دا كچه قوتابیه‌كی ته‌مه‌ن 13 ساڵی ڕوسی به ناوی (كاتیاتروشیفا) نمونه‌ی كه‌شتییه‌كی ئاسمانی ....\nدروستكردووه كه‌له‌توانای دا هه‌یه بفڕێت بۆ\nهه‌ساره‌كانی نزیك له زه‌وی و به 42 ساڵ بگات نه‌وه‌ك 50هه‌زار ساڵ.\nهه‌روه‌ها ڕۆژنامه‌ی (ماسكوفسكی كامسوملیتس) ی ڕوسی ڕای گه‌یاند كه‌ئه‌و كچه قوتابیه كه‌شتیه‌كه‌ی ناوناوه خولگه‌ی زه‌وی\nوه كاتیا ڕونی ده‌كاته‌وه‌و ده‌ڵێت كه وا كه شتیه‌كه‌ی خێراییه‌كی زۆری هه‌یه زۆر تر له‌و موشه‌كه نوێیانه‌ی ئێستا.\nنوسینی: مؤمن مختار\nوه‌رگێڕانی: ئاری بكر\nسه‌رچاوه:سایتی الیوم السابع ی میسری\nإخترعت طفلة روسية تدعي كاتياتروشيفا تبلغ من العمر 13 عاما نموذجا من مركبة فضائية يمكنها ان تطير الى النجوم بالقرب من الأرض في مدة تبلغ 42 سنة وليس 50 الف سنة .\nوقالت صحيفة ماسكوفسكي كامسومليتس الروسية ان الفتاة الروسية اطلقت على المركبة اسم مجرة الأرض وتوضح كاتيا ان\nالمركبة الخاصة بها لديها سرعة كبيرة جدا\nاكبر مما عليها الصواريخ الحديثة الآن\nمرسلة بواسطة mamostaiani peshang في 11:27:00 م\nبه وێنه....... كچه قوتابیه‌كی ڕوسی له‌داهێنانێك...\nبه‌م زووانه - خولی ناسینی جۆره كانی كه‌سایه‌تی ب...\nیه‌كه‌مین خولی ناسینی جۆره‌كانی كه‌سێتی بۆمامۆستای...\nسه‌رله به‌یانی ئه‌مڕۆ 12/3/2014یه‌كه‌م ڕۆژی خولی ...\nده‌سته‌ی بالی ئه‌نجومه‌نی مامۆستایانی پێشه‌نگ ڕۆژی...\nده‌سته‌ی بالای ئه‌نجومه‌نی مامۆستایانی پێشه‌نگ 7/3...\nخولی ناسینی جۆره‌كانی كه‌سایه‌تی له‌سلێمانی